
Na razmišljanje 

»Francuska komunistička stranka morala je, da se uzmogne učlaniti u 
Kominternu, prihvatiti dvadeset i jedan uvjet koji su je učinili pravom robi¬ 
njom. Njezina bitna djelatnost imala je biti ilegalna, a rad u parlamentu 
imao je samo da je omogući. Prema apsolutnom nalogu iz Moskve, komu¬ 
nistička bi stranka morala mijenjati taktiku, hiniti prema potrebi kao da se 
priklanja naukama koje su protivne njezinoj. Posto je promicala defetizam 
u vojsci, podizala uzbune u kolonijama, posto je svagdje radila protiv inte¬ 
resa Francuske, došla je nova zapovijed prema kojoj je Komunistička stran¬ 
ka stala isticati najćišći nacionalizam i najgorljiviju ljubav prema demokra¬ 
ciji. Skupina komunističkih zastupnika u parlamentu imala je odigrati svoju 
ulogu u toj postojanoj uroti protiv naroda. Napomenut ćemo ovdje neko¬ 
liko uputa koje su joj bile dane već IQ20 . na drugom kongresu Komuni¬ 
stičke lnternacionale. Vrlo su poučne: 

»Parlamentarizam ne može odgovarati ni komunističkom društvu ni 
diktaturi proletarijata. Ali međutim, vojska proletarijata treba uporišta. 
Jedno od tih uporišta jest govornička tvibuna građanskog parlamenta . . . 
Komunistička stranka ne ulazi u tu instituciju da izvede u njoj organski rad, 
nego da, u parlamentu, pomogne masama da svojom vlastitom akcijom dignu 
u zrak ustrojstvo države, pa i sam parlamenat.« 

Kongres lnternacionale (Komintern) postavio je skupinu komunistič¬ 
kih zastupnika u parlamentu pod direktnu upravu glavnog odbora. A misija 
komunističkog zastupnika imala bi biti ova: 

»U zemljama gdje uizva imunitet prema građanskim zakonima, taj 
imunitet i?na mu poslužiti da podupre stranku u njezinoj ilegalnoj djelat¬ 
nosti . . . Svaki komunistički zastupnik u parlamentu treba da bude prožet 
misiju da on nije zakonodavac koji se nastoji sporazumjeti s drugim zako¬ 
nodavcima, nego da je agitator stranke, KOJI JE ODASLAN U NEPRI¬ 
JATELJSKI TABOR, DA TU PROVODI NALOGE STRANKE. KO¬ 
MUNISTIČKI ZASTUPNIK NIJE ODGOVORAN NEORGANIZO- 
VANOJ MASI IZBORNIKA, NEGO SVOJOJ LEGALNOJ ILI ILE¬ 
GALNOJ KOMUNISTIČKOJ STRANCI.« 

Trebalo je mnogo naivnosti kod nekih republikanskih stranaka, kada 
su mislile da će u parlamentu vršiti posao zakonodavaca u zajednici s Ko¬ 
munističkom strankom. A još je više naivnosti trebalo da netko povjeruje 
da bi francuska sekcija Treće lnternacionale mogla postati patriotska. Da¬ 
nas su progovorila djela. Komunistički je patriotizam bio samo krinka. To 
je bio tek tradicionalni defetizam. Taj se sastojao u tom, kako je poznato, 
da se naša domovina oslabi iznutra svim sredstvima i da se u isto vrijeme 
potisne prema opasnostima rata. Antihitlerizam Komunističke stranke bio 
je samo obmana ... Iza IQ20. Treća Internacionala i njezina francuska 
sekcija nisu se ni u ćemu promijenile. Komunistički zastupnik bio je i ostao 
agitator »izaslan u neprijateljski tabor«. Komunistička je stranka, dakle, 

(Svršetak na 3-ćoj strani omota). 

DANTE ALIGHlERI : 

ČISTILIŠTE 

Oholost ljudska . — Oderisi d’Agobbio 
PJEVANJE X. 

112 Ja počeh: »To što vidim, učitelju, 

Gdje k nama ide, ko da nisu Jjudi, 

A ne znam što je, ko da nešto tlapim.« 

115 A on će meni: »Teška vrsta muke 

Na takav način prigiba ih k zemlji 
Da i ja sprva teško razabirah. 

118 A 1 gledaj oštro tamo, dok ne razbereš 

One što k nama pod tim idu kamenjem; 

Već vidjet možeš gdje se u grud biju.« 

121 O kršćani vi holi a b’jedni i jadni, 

Što, pameti vam na očima bolesni, 

Natraške iduć napr’jed iči mislite, 

124 Zar ne vidite e smo crvi rođeni 

Da postanemo anđeoski leptir 
Što na sud leti bez ikakve koprene? 

127 Čemu se tako vaša duša holi? 

Vi ste ko kukci još ne razvijeni, 

Ko crv što još se nije iščahurio. 

130 Ko što je kip što viđamo gdje zguri 

Do prsa svoja koljena, da potporanj 
Kakvomu krovu bude ii balkonu, 

133 Pa tko ga motri, zbog muke mu prividne, 

Samilost pravu osjeća: baš takvi 
Bjehu ti ljudi, kad ih bolje ogledah. 

136 Jedan se više, drugi manje grči, 

A prema trhu što ga svaki nosi; 

Najstrpljiviji ko da plačuć svojim 
139 Kretnjam se tuži: »Klonuo sam, vaj!« 

-Stih 112. Dante i njegov vođa Virgil ugledaju povorku ljudi prignutih k zemlji. Svi 

zgrbljeni muče se polako noseći na leđima teško kamenje; plaču i kazuju Očenaš, molitvu čedne 
čeljadi. To su duše ljudi koji su n životu bili gordi i oholi. 

114. Tlapim, koješta sanjam. 

125. Anđeoski leptir, duša koja ide na sud Božji. 

130. Kip, karijatida (arhitektonski lik). 

PJEVANJE XI. 

»O oče naš, koj jesi na nebesih, 

Neomeđen no ljubavlju još većom 
Što njome voliš svoje prve stvorove, 

Hvaljeni nek ti ime i moć budu 

Po svakom stvoru, kako je i dostojno 
Kazati hvale tvojoj slatkoj mudrosti. 

Nek priđe k nama kraljevstva ti mir, 

Jer ne priđe li, sami do njeg doći 
Mi ne možemo, pa se i mnogo trudili. 

I ko što volju svoju tvoji anđeli 
Žrtvuju tebi pjevajuć: Hozana! 

I ljudi nek ti svoju volju žrtvuju. 

Daj nama danas mannu svakidanju, 

Jer pustinjom tom teškom nazaduje, 

Tko najviše se muči napr’jed ići. 

Svakome ko što pretrpljeno zlo 

Mi praštamo, i ti blag nam prosti; 

Na zasluge nam nemoj se obazret. 

I krepost našu, što se lako podaje, 

Po dušmaninu ne kušaj je drevnom: 
Čuvaj je od njeg, jer on na zlo tjera. 

Tu posljednju nam molbu, dragi Gospode, 
Mi ne molimo za se — ne treba nam — 
Nego za one što za nama ostaše.« 

I sebi i nama time dobar put 

Te sjene želeć iđahu pod trhom 
Nalik na breme što ga katkad snivamo, 

A nejednako mučene, u krugu, 

I umorne, a sveđ uz prvi rub, 

Čisteći sebe od dima tog sv’jeta. 

Ako se za nas tu sveđ dobro veli, 

Što ne bi, za njih, ovdje, r’jet i radit 
Mogao kom je htjenje dobra kor’jena? 

Njih pomoći se mora oprat ljage 
Što odavle ih nose, te se dignu 
Čiste i lake u nebeske sfere. 


2. Neomeđen: Deus nullo corporali loco clauditur.« Thom. Aqu. 

3. Prve stvorove: nebesa i anđele. 

30. Od dima, od oholosti zemaljske. 

31. Veli: tj. moli Bogu za spas naših duša. — Tu; u Čistilištu. 

32. R'jet i radit: moliti se i činiti dobra djela u korist duša u Čistilištu. — Ovdje: na 
Zemlji. 

33. Kom je hfjenje dobra korjena: tko je pun milosti Božje. 

37 »Deh, tako pravda i milosrđe skoro 

Breme vam digli, pa vi letjet mogli 
Onako, kako žud bi vaša htjela, 

40 Pokaž’te s koje strane putem kraćim 

K stubam se ide; ima P ih ipak više, 
Kaž’te nam prolaz što je manje strm; 

43 Jer taj, koj sa mnom ide, zbog tereta 
Adamove je puti što ga obukla, 

Kad uzgor ide, ne hoteći, trom.« 

46 Riječi, kojim oni odgovoriše 

Onome čije sl’jedio sam stope, 

Razabro nisam tko ih izrekao; 

49 A 1 bi rečeno: »Desno uz rub s nama 
Dođite, i tad naći ćete prolaz 
Uiz koji ići može živo biće. 

52 Kad meni ne bi smetao taj kamen 
Što oholu mi ukrotio šiju, 

Pa dolje nosit moram lice svoje, 

55 Toga, što živ je al mu ime prešuti, 

Pogledo ja bih, da vidim da P znam 
Tko je, i srce tim mu trhom dirnem. 

58 atin sam bio, sin veljeg Toskanca; 

Guglielmo Aldobrandesco bje mi otac; 

Ne znam da P ikad vi ste za njeg znali. 
61 Drevna nam krv i plemenita djela 

Pređa toliko ob’jesnim me stvoriše 
Da, ne misleć na zajedničku majku, 

64 Prezirah tako ljude, da smrt nađoh; 

A kakva ona bje Sanezi znadu 
I znadu u Campagnaticu i djeca. 

67 Ja sam Omberto; a oholost nije 

Srušila samo mene, sve mi srodnike 
Povuče ona sa sobom, u propast. 

70 I zbog nje mi je ovdje trh taj nosit, 

Koliko Bog to hoće: što međ živima 
Ne bje, uradit moram među mrtvima.« 
73 Slušajuć, lice nagnuo sam dolje, 

A jedan od njih, ne onaj što zborio, 
Okrenuv se pod trhom što ga tišti, 


43. Taj: Dante. 

47. Onome: Vergilu. 

63. Zajednička majka: Zemlja. 

64. Smrt nađoh. Omberto Aldobrandesco, sin moćnoga grofa Gulielma di Santafiore, 
gospodara kaštela Campagnatico, bio je — kao i svi njegovi — ohol i prkosan vlastelin. Plaće¬ 
nici grada Siene zadaviše ga u postelji god. 1259. — Sanezi, stanovnici Siene. 

76 I vidje me i spozna me i pozva 
Sveđ mukom u me upirući oci, 

U me što uz njih sav sam sagnut išo. 

79 »Oht« ja mu rekoh, »nisi V ti Oderiz, 

Agobbia ponos, dika onog umještva 
Što u Parizu zovu »alluminare?« 

82 A on će: »Brate, ljepše sjaju listovi 

Štono ih slika Franco iz Bologne: 

Čast njemu sada sva, a meni — donekle. 

85 Susretljiv tako ne bih bio doista, 

Dok živ sam bio, zbog čežnje mi ljute 
Za prvenstvom što svim sam srcem žudio. 

88 Zbog oholosti te sad trpjet moram; 

I tu još ne bih bio, da se k Bogu 
Ja ne obratih kad sam grješit mogo. 

91 O tašta slavo uma čovječjega, 

Kratko li traje zelen vrška tvog, 

Neznanja doba ne idu li za tobom! 

94 U slikovanju Cimabue mislio 

Da prvak on je; sad se Giotto proslavi; 

I onog prvog glas je već potamnio. 

97 Već ote tako mlađi Guido starijem 

Pjesništva slavu, a možda je rođen tko će 
Obojicu izbaciti iz gnijezda. 

100 Na sv’jetu slava tek je vjetra dah: 

Sad odovud, sad odonud ćarlija 
I m’jenja ime kada nrjenja smjer. 

103 Još prije nego 1 ’ mine tisuć ljeta 

Kakvu ćeš imat veću slavu, svučeš li 
Sa sebe put već staru, ii da umreš 

106 Još ludo djete? Kraće je spram vječnosti 

To vr’jeme no tren oka prema kretanju 
Kruga što nebom miče se najtromije. 


79. Oderisi d’ Agobbio, čuveni slikar minijator; kitio je svojim sličicama crkvene knjige, 
misale. Rođen u Aggobiju, umro god. 1299 u Rimu. 

81. Alluminare: franc. enluminer , talij.: miniare. 

83. Franco iz Bologne: Franco bolognes, bio je možda Oderizijev đak, ali bolji mini¬ 
jator od svog učitelja. 

94. Cimabue. Fiorentinac Giovanni Cimabue, čuven slikar, ohol i ponosan čovjek. 

95. Giotto. Sin Bondona dal Colle (1266—1337), velik slikar, također kipar i arhitekt. 

96. Guidi . Guido Guinicelli i Guido Cavalcanti bili su dva čuvena pjesnika. Guinicelli 
je stariji. 

99. Iz gnijezda: tj. iz gnijezda slave. 

108. Za cijeli okretaj zvjezdanog neba hoće se 360 vijekova (Dante: Conv. II, 15) 

109 .O- tome, koji tu preda mnom jedva 

Nogama miče, sva Toskana zborila, 

A sad se o njem jedva šapće u Sieni 

112 Gdje bijaše gospodar, grad taj kada 
Razvali srdžba fiorentinska, koja 
Bje tada hola ko što sad je kukavna. 

115 Vaša je slava kao boja zeleni 

Što jest pa nije, a žuti od onog 
Koji je, trpku, iz tla izmamio.« 

118 A ja ću: »Točno tvoja r’ječ mi u grud 
Poniznost tiska, holost iz nje tjera. 

A 1 tko je taj što spomenu ga prije?« 

121 On reče: »To je Provensan Salvani. 

A tu je jer se njemu bješe htjelo 
Čitavu Sienu u šakama držat. 

124 Tako on pođe, i hoda bez prestanka, 

Otkad je umro: takvim novcem plaća 
Dug tko je tamo bio preveć smion.« 

127 A ja ću: »Ako duh, što tek na rubu 
, Žića se kaje, mora dolje čekat, 

I — ne pomogne P njemu dobra molitva — 

130 Toliko dugo ne diže se amo 

Koliko već je na svijetu živio, 

Kako je taj već sada amo stigo?« 

133 — »On, dok je slavan živio«, odgovori, 

»Sam stane nasred plokate u Sieni 
I ondje, svakog lišivši se stida, 

136 Da kaznu svrati od svog prijatelja, 

Koji je ležo u Karlovoj tamnici, 

Sam sebe nagna drhtat u svim žilama. 


109. O tome, koji. To je oholi ratnik Provensan Salvani iz Siene. Bijaše god. 1260 prvi 
na vladi grada Siene, kad Fiorentinci potukoše Sience. Njegova odsječena glava bi nošena po 
bojnom polju na vrhu koplja. Sienci su zatim izgorjeli Salvanijeve kuće i zatrli svaku uspo¬ 
menu na nj. 

114. Od onog: od sunca. 

125. Novcem, kaznom. 

126. Dug', krivnja; tamo, na svijetu. 

128. Dolje, u Antičistilištu. 

129. Dobra molitva, molitva živući za duše mrtvih. 

132. Taj. Salviani, koji naglo poginu. 

134. Sam stane. Kralj Karlo I Anžuvinac bijaše bacio u tamnicu Vineu ili možda Mina 
dei Mini, prijatelja Salvianijeva, i pitao za nj otkupninu od 10.000 zlatnih fiorina. Salviani 
sjedne na klupu nasred plokate i stade ponizno prositi novčanu pomoć za prijatelja, ne sileći 
nikoga; i tako spasi Vineu ili Mina od smrti. Zbog toga djela poniznosti i ljubavi bi, poslije 
smrti oprošten od čekanja u Antipurgatoriju. 

138. Drhtat. Od uzbuđenja, što on, tako silan, ipak prosi. 




139 Ne velim drugo, a znam da tamno zborim. 

A 1 doskora će sugrađani tvoji 
Uradit nešto, pa ćeš sam tumačit. 

142 To djelo njemu one međe dignu.« 

PJEVANJE XII. 

Prignuti, u dva, ko u jarmu volovi, 

Išli smo ja i sjen što kamen prti, 

Dok učitelj mi to dopusti blagi. 

4 No, kad mi reče: »Pusti je i žuri se! 

Tu svaki mora veslima i jedrom 
Što više može da brod makne svoj«, 

7 Uspravno, kako hodanju se pristoji, 

Ja digoh t’jelo, iako su misli 
Ostale još mi potištene, sagnute. 

Preveo: Vlad . Nazor 


141. Uradit nešto. Tvoji će sugrađani (Fiorentinci) tebe (Dantea) prognati, pa ćeš i ti 
naokolo prositi i doznati kako se »drhće u svim žilama«. 

142. To je djelo (ponizno prošenje) diglo njemu (Salvaniju) one međe } tj. čekanje u 
Antičistilištu. 

6. Da makne svoj brod: da se žuri k svome duhovnom cilju, k spasenju svoje duše. 


ZVONIMIR REMETA: 

ZABILJEŠKA O JEDNOM SJEĆANJU 

/. Šetnja 

Bilo je još nešto, zbog čega je sada bila noć: utišao se modri ton neba, 
koga su još u predvečerje vjetrovi razdirali. 

Mrak zanosi oči i ljulja moju glavu, i ljulja misli u njoj. Noć je. Bes¬ 
krajna se tišina slama u gudurama. 

U noć polazi glas vršika. 

Mene uznemiruje bojazan, da je to ljudski glas, i ne volim da sam tu, 
pred tom svojom mišlju. Neke riječi, koje su mi izvirale iz podsvijesti, či¬ 
nile su mi noć crnjom. Sneveselih se. 

— Druže! . . . rekoh. Hajdemo! . . . Ovdje noć priča . . . 

On krenu. 

Kraj njega su borova stabla. 

Idem za njim i brojim, koliko je stabala on mimoišao. 

U- njegovim su očima utopljena nebesa, i daleki pejzaži koji su mu se 
još s večera ponudili. 

On ide. 

Ali taj njegov šutljivi hod samo površno odgovara na zamršenost moje 
uzbuđenosti. 

— Grom i pakao! . . . vičem mu tiho u uho. Ne bih volio s tobom 
duže hodati po šumama! . . . 

— Zašto? 

— Pa tako! . . . Ne znam. 

Više nas je zanos obuzeo granu, i grmlje nam pravi genufleksije. Za- 
stajem i domišljam se, što je to. Uznemiruje me bojazan, da je i to ljudski 
glas, i to me razdvaja od svega, od druga i od zbilje, jer mislim čudne mi¬ 
sli. Sve češće zalazi noć u moje oči, i san ljulja moju glavu, i misli, koje su 
u njoj. Ja i ne primjećujem, da i moj drug misli isto, kao i ja. 

— Duh Ivankin se javlja posvuda! . . . reče on šupljim glasom. 

II. Sjećanje na Ivanku 

Sjena, koja se bila natklonila nad predio, najprije nam nije dopustila, 
da išta vidimo. Dolazila je od nekih nepoznatih ploha mraka, koje su od 
vremena do vremena prešle preko nas. 

A onda je moj drug odjednom povikao: 

— Eheeej! . . . 

Ja nisam vidio ništa, i mislio sam, da on to odgovara na jednu svoju 
unutarnju misao. U očima mu se sužavao svijet oko jedne tačke. Oči su mu 
bile prerezane istinskom radoznalošću. Bezbrižno naletih svojom mišlju na 
pejzaž, i obazreh se, 

— Jesi li vidio Ivanku? . . . upita me on pribivajući upitima, koji su 
se javili u meni. 

— Jesam. 

— Pa? 

— Pa ništa. Sjedi. Poružnila je. Ja je odavno nisam vidio. 

— Nitko je nije vidio! . . . reče moj drug. 

Obojica znamo Ivanku još iz vremena, kad bi nas stužio njezin pro¬ 
lazak, stužio, jer je bila lijepa. Onda je volila čovjeka, koji je široku laž 
bio prostro pred nju i komu je pog ] ed bio siv i ukočen. 

Mokar vjetar zapuha pred nas. Odjednom se predvečerje utiša među 
žitima. Nešto je teško bilo u nama, sudbina jedna možda, na koju nismo 
bili navikli misliti. Postepeno smo prešli u tugu još dublje. 

— To ona sjedi, i vene! . . . reče moj drug. Čovjek joj obilazi tuđe 
žene . . . 

Mi smo to vidjeli. Ivanka sjedi. Gleda niz put. Osluškuje svaki šum, 
i vene. Njega nema. To više nije samo činjenica, nego otrov, koji zameće u 
njoj sasvim osobitu psihologiju. Ona se diže, i nad njom se diže čitav splet 
sjajnoplave kose, a iz onog unutarnjeg razgovora, koji ona sama sa sobom 
vodi, izdvaja se netko, i trza je: 

— Šta budališ! . . . Doći će . . . 

— Pa da! Doći će! . . . gorko se smije Ivanka. 

Ona ima osjetljivu dušu, i njenu plašnju ne umiruju takve riječi. Nešto 
beskrajno teže je u njoj, teže od moći tih riječi. Nešto tako beskrajno čudno 
i teško, da užiže stid na njenim obrazima, i da zapaljuje uvredu u srcu, i u 
čitavu njenom poimanju. 

Noć je sjela na stijenu, a onda su planu t : rrijeg. 

Ivanki se učini, da je ugasnuo svaki šum. 

Opet ništa. 

Venula je . . . 

* 

Dođe proljeće i sjede u tanke paučine i grla p:.;i :::: : ::iva 

žedniti za mjesečinom. Nesravnjiva radost naleti u vir. 1 :_vru. 

Ivanka se podiže, i poče pipati u mraku. 

U postelji nije bilo nikoga. Sjedjela je noć i nikogi : 'i 

obazre. Više ni njenog sna nije bilo. Poče je hvatati striv. rc 

postanu precizne i ne počnu je mučiti. 

; Vani je netko hodao. A onda zasja tišina. Samo < 7 k 

odnekle iz sela razdijeli noć u dva dijela. 

Ivanka pregleda prozore i vrata. Izađe, te vidje po;a:u :: 

i sjenik. A onda pusti, da je mjesec zanese, i odvede u nesv 7 Ir: 

puna respekta minu kraj nje, a ! i onda silovito zatitra od žc>::< _ i i 
njena srca. Leđa su joj bila tako svinuta i jadna, kao da ih je '.7*: 

breme. 

Tek negdje kasno u noći bijesnu njezin um. 

Ona preskoči nisku podzidu, pa s ukusom gorčine, i ne oba; m. 
što njene stope zbog teške duše duboko upadaju u zemlju pođe r.a;r _a. 
ipak beskrajno želeći, da ne vidi čovjeka, koga je išla tražiti. 

Plašt oblaka odbi mjesečinu. 

Gornji kraj neba visio je nad Kukom. Vrijeme je prolazilo. Ivanka 
zađe među kuće s bezumljem u svakoj žilici, s bezumljem u osjećaju, ;ak 
onom, koji se nadao. Možda on ipak neće biti tu. Možda ipak ne će. 

— Ej, Ivanka ! ... Ti si to! 

Ivanka se prepade glasa. Pritaji svoje misli u tišini, a onda podupre 
rukom grudi, koje su je strahovito pritiskale. U vršcima šume ciknuše po- 
ponoćni sati,a zatim se primakoše vidici. Njoj se učini, da se brda naginju 
k njoj, da je priguše. 

No onda se ona izdiže i pijunu prezirno. 

Diže glavu, i ponosno, kao da je postala vehka s neobičnošću toga 
časa, vrati se ne dajući od sebe glas. 

Dakle to, što su joj govorili, bilo je istina. 

Mara ju je to zovnula. Mara. A on je stajao kraj nje, u noći, i sam, 
i kradom su im bile ispružene i izmiješane ruke, i tako, da se vidjelo, da se 
one razumiju još odavna, još od veoma davno. 

Ivanka pojuri kući. 

O! . . . Za nju je brak značio nešto sasvim drugo! . . . 

* 

— Ivanka! . . . zovnu je lugar namjerno pojačavajući značaj svakog 
slova. Jednu kavu! . . . 

Nekoliko zraka, koje je dan još bio zaboravio, pade na kasnog 
gosta, i na šum brijestova. Lugar poče smotavati cigaru. Kraj njega se za- 
njiha kolutav, plavičast dim, i poče teći sjenka, i večer, i ograda . . . Ivanka 
se ne maknu. 

Ui njenim očima je još uvijek bila ona noć. 

Cijele dane je gledala u se, obrtala svoju dušu, ne bi li što drugo u 
njoj vidjela, pa joj nije polazilo za rukom. 

Ona ne ču svoga gosta. 

Lugar tada značajno kimnu glavom, i taj njegov gest, sugestivno do¬ 
puni konture te večeri, tako tužne, tako beskrajno zanijemile, iz koje je 
sjeta nicala punim i silnim akordom. 

* 

Tada se jednog jutra dogodi ovo: 

Bilo je tiho, i mjesec lipanj. 

Jedva se navršio čas jutarnjih mračaka; šaputalo se već, da izlazi roj 
kukaca, i da već s gnijezda širokim očima gledaju ptice, a tada se vijenac 
planina učini vrlo visokim i vrlo oštrim. S dugim razmišljanjima za sobom 
hrastovi su išli uza stranu. Svitalo je. Još uvijek je nebo prelazilo preko 
kotline tiho, na prstima, nečujnim hodom. 

Ivanka pogleda napolje, i vrati se da uzme ogrtač. Zatim izađe. 

Igličava drvca sa smolastim mirisom stadoše oko nje. A tada netko 
nevidljiv nad njom sveza i razveza nit njena života. 

Ona se okrenu i užurba. Danas će kosci proći kraj njene kavane. 
Grubi otisak, koga je zbog toga dan ostavljao na njoj, odrazi se u jednom 
neprijatnom osjećaju, koji ju je bolio. 

Što je sad njoj bilo do tih ljudi, do kavane, do toga da proda ili ne 
proda par kava . . . 

Njen čovjek je stajao podalje, ukočen pod jednom miš^u, i tek pro¬ 
buđen. Kad je noćas došao? 

Ni njega se kavana i sve to nije ticalo. Negdje duboko u noć bdio je 
njegov um; i nejgova pažnja. Sad je bio snen i umoran. Strepnja, koja je 
s njim zanoćila, ležala je i sad na njemu, pa je zbog toga, i ako velik i lijep, 
sada gotovo oskudijevao tjelesnim oblicima. 

Fina, trepetljiva aroma svitanja ležala je pred njim. Padalo je lišće 
s izvjesnom sjetom. 

Ivanka ga je gledala. 

Hm! 

Ivanka. 

Odjednom se pokrenu i zanjiha zeleni sag niz brijeg, i on se strese. 
Kao da tek sada otkri, da se čitavu noć, koliko je bio kod kuće, i sada još, 
predavao ponižavajućoj brizi, kako da se sačuva od Ivankinih očiju. A 
Ivanka, eto, stoji, gleda ga, misU . . . 

On se vrati nad kuću, zatim siđe do mjesta, gdje je stajao. Ne! Misli 
mu se nisu od toga sužavale. Samo je bilo beskrajno čudno sve to. Sve nje- 

gove stvari gledaju jutros u njega. I trava prisluškuje njegovu misao. A 
Ivanka, eto, prodire u njega i otkriva njegovu brigu . . . 

On silovito odmahnu rukom, i priđe Ivanki. 

— Što je? 

— Ništa . .. reče ona. 

U njegovoj svijesti odjeknu »ništa«. Onda on spusti ruku, koja je 
odražavala nalet njegove misli, i njegovo nespokojno srce. 

— Eh! eh! ... Ti uvijek »ništa« ! 

Ivanka se prezrivo nasmija. To je on opet htio da je tuče. 

Ona mu se potkuči, a onda tihom, teškom riječi dodirnu njegov nemir. 

— Počekaj malo! . . . Morat će se i to sad svršiti! . . . 

On se ogleda, pa, padajući riječima po njoj, upita: 

— Što će se svršiti ? . . . Što ? 

Ivanka ga odgurnu. 

Bio je to ogroman čovjek, velikih ruku. Bljedilo, vječiti pratilac straha, 
suzbi tada njene dalje riječi. 

To je bilo jedino, što se dogodilo u taj čas. 

Tek, kad je iz indiferentne kotline niknuo jedan glas, uzbudiše se 
oboje. To se dogodilo neposredno, i odmah, ali se njima učinilo, da je 
proteklo mnogo vremena, jer je njihovim mislima proteklo mnogo misli 
i mnogo uvreda, koje su si htjeli reći. 

—* Eto! . . . reče Ivanka. Zovu te. 

Pa kao da je htjela, da se surovost toga časa neposrednije spusti na 
njega, ona dodade: 

— Mara ti je rodila! . . . 

On se žurno okrenu, no ona je već odlazila. 

Tada se on prkosno nasmija i pijunu za njom. 

— Kujo! . . . pomisli on. 

* 

Ivanka je imala pravilno lice. Rubovi kosa visili su nad njim. Pomalo 
stišan žar tije*a, pa ipak toliko ljubak i zavodljiv! Nekoliko tihih ljepota u 
očima, ljepota koje se ne gube! . . . 

Ivanka zastade i poče misliti. 

Bila je ljepša, nego Mara. 

* 

Popodne joj puče srce. 

Bio je tihi onaj čas, kad počinju obmane vida. 

* 

Odjednom uđe strah u pejzaš . . . 

Ili Detalj . 

Bilo je tiho i vidljiv kapris večeri. 

Po travama su popale vedrine, ali je sumrak bio i stoga neriješljivo i 
zagonetno nešto u predjelu. Ništa. A onda odjednom pokošena žetva, ili 

veliki hrast, koji se sagnuo i moli. I onda odjednom široke izohipse mraka, 
koji je htio da dođe. 

U blizini se nešto maknu: Nevidljiv profil tuge možda, ili možda 
samo list, ili više listova. Već davno je Ivanka bila mrtva i mi smo se toga 
sada sjećali. 

— Izađimo iz šume! . . , rekoh tiho. 

Moj drug sleže ramenima. 

Umjesto pitanja, umjesto svega drugog, on samo sleže ramenima. 

Bilo je tiho, i svuda kapris večeri. 

Ima časova, kad bi to bilo u protivnosti s našim raspoloženjem. Sada 
je u nama bio čudan osjećaj, ne dubok, ali tjeskoban, i u njega se moglo 
sve uklopiti. Pa ipak nas, nešto kasnije, iznenadi jedan detalj. 

Pred nas izađe dijete i upita: 

— Ide li itko za vama? 

— Ne ide! . . . rekoh ja. 

Drug me dotače prstom, ali ja taj dodir nisam razumio. 

— A tko? 

U taj čas unutarnjim očima vidjesmo Ivanku. Bilo je čudno, ali mi 
smo je zaista gledali čitav jedan produženi trenutak. Već mjesec dana bli¬ 
jedjela je njena ljepota u nama, ali smo je se još uvijek dobro sjećali. I 
protiv nas nametnu nam se jedno upoređenje i jedna čudna misao: »To je 
Ivankin sin! . . . Jedinac!« Vidjeli smo ih baš onoga dana, baš onoga po- 
podneva. Bilo je tiho i pauci su tkali niti. Sjetili smo se toga. Ivanka je 
došla i samo široko rastvorila oči, pune plašnje, nad djetetom. Činilo se, 
da ne osjeća ništa, i da samo gleda. Da gleda istodobno dušom i očima. 
Istodobno dijete, koje je kraj nje, i nekoga, koga nije bilo tu. Možda su u 
taj čas u njenoj svijesti manjkale sve one činjenice, koje su ubrzavah konac. 
Na oko se nije ništa događalo. Samo je Ivanka plakala grčevito se svijajući 
oko djeteta svojim rukama i svojom mišlju. Nismo mogli razumjeti, zašto 
ona ni kroz plač ne spominje trpke riječi, i zašto je sakrivala djetetu, da 
će umrijeti. I zašto mu nije spomenula oca, i rekla, da je gad. I zašto mu 
nije objasnila suze, koje su tekle s nje. Ništa. Samo je otišla uskih ukočenih 
usana, zategnutih ruku, opora i shrvana, navikla trpjeti, a djetetu je možda 
spomenula tko zna što. Možda i da je čeka . . . 

— Mati! . . . reče dijete. 

— Doći će! — reče moj drug: blijed kao krpa. 

— Da. Doći će! — rekoh tada i ja. — Sigurno će doći! 

VIVUS : 


BANOVINA HRVATSKA 

Sporazum predsjednika Kr. vlade Kraljevine Jugoslavije g. Dra- 
giše Cvetkovića s vođom Hrvata i predsjednika Hrv. seljačke srranke, g. 
drom Vladkom Mačkom takva je karaktera i dolazi pod takvim okolno¬ 
stima, da mu se pri njegovoj ocjeni i prikazu mora posvetiti pažnja, koja 
obuhvaća sve. okolnosti i činjenice, koje su mu predhođile i koje su ga dik¬ 
tirale. Tu pažnju posebno diktira i stav predvodnih krugova srpskog jav¬ 
nog mišeljenja, kako se nakon objelodanjenja sporazuma sve jače očituje. 

I. 

Službena teorija sviju režima od i. prosinca 1918. godine do najnovi¬ 
jeg datuma u pogledu uređenja, najprije Kraljevine Srba, Hrvata i Slove¬ 
naca, a kasnije Kraljevine Jugoslavije, glasila je: jedna država, jedan narod. 

Kroz te režime prošle su sve stranke srpskoga naroda, kao i sve gru¬ 
pacije kulturne, socijalne i privredne srpskoga javnog života. Dosljedno 
tome načelu, od slavne, kulturno, ekonomski i upravno visoko podignute 
Trojednice, Kraljevine Hrvatske, Slavonije i Dalmacije, zaslugom tih re¬ 
žima kroz ovih 20 godina nije ostao, da se tako izrazimo, ni kamen na 
kamenu. 

Ime hrvatsko, kao i imena hrvatskih historijskih pokrajina brisana su 
s lica zemlje i zamijenjena imenima vodenih banovina. Hrvatski Sabor, koji 
nikada legalno nije bio raspušten, nikada nije sazvan, niti mu je dana mo¬ 
gućnost, da kao jedini za to legalni činilac zauzme svoj stav prema stvore¬ 
nom stanju. 

Hrvatska privreda dijelom je uništena, dijelom paralizirana raznim 
samovoljnih pothvatima i protuzakonitim odredbama. — Svjedoci smo svi, 
što je ostalo od našeg, po cijelom svijetu poznatog novčarstva; što je ostalo 
od nekadanje visoko renomirane hrvatske uprave i hrvatske prosvjete. Naš 
hrvatski narod pauperiziran je do nevjerojatnosti. Svaki valjani i ispravni 
sin hrvatskog naroda postao je nesiguran i stranac u svojoj zemlji. 

Ako se vratimo u povijest par stotina godina unatrag, naći ćemo zna¬ 
čajnu paralelu s ovim stanjem i prilikama. 

Iste metode, koje su Turci za prodiranja na Balkan i okupacije bal¬ 
kanskih naroda primjenjivali kao uspješne, nalazimo kroz ovih 20 godina 
primijenjene u hrvatskim krajevima i na hrvatskom narodu. Držalo se, da 
hrvatski narod treba pauperizirati i sve tekovine njegove zemlje uništiti, 
pa da će sam od sebe leći. 

Očekivani učinak je međutim izostao. Nije bio istovjetan ni s onim, 
koji je postignut kod balkanskih naroda u odnosu prema Turcima. 

Zaboravilo se kod hrvatskog naroda na jedan njemu, kao malo kojem 
drugom narodu na svijetu, svojstven faktor, a taj je: etički, duhovni mome- 
nat: Hrvatski narod, pošto mu je sve materijalno uništeno i oduzeto, po- 

što je ogoljen i osiromašen do iznemoglosti, trže se i reče: sve si mi oduzeo, 
ali ponos, čast ne ćeš. 

Odatle onaj duhovni revolt; odatle neslomljivost hrvatske duše i hrvat¬ 
skog ponosa. 

Ljude onoga kova, koji su mogli provoditi režime, kakve je hrvatski 
narod preživio od 1918. godine do danas, malo je smetala ta duša hrvat¬ 
skog naroda, dok je u svijetu bio mir i moglo se držati, da će se nesmetano 
moći uživati plodovi svoga nasilja i prepada; svoje podvale i prevare, te si. 

Ali kada se počelo govoriti, ili čak spremati po svijetu na rat, osjetilo 
se je, da bi se baš ta duša mogla očitovati kao ništa drugo. 

Odatle osjećaj potrebe i želja za sporazumom. 

II. 

Dakako da nijesmo toliko naivni, da bismo mogli misliti, da se osje¬ 
tila potreba, da se ta duša zadovolji. Više se, sigurno, tu radi o želji i nasto¬ 
janju, da se ona sputa, i njezina htijenja kao i nastojanja da se paraliziraju. 

To tako jasno izbija iz nekih odredaba Uredbe o banovini Hrvatskoj, 
da i običan nestručnjak to lako može uočiti. 

Ali kao da i s ove strane nijesu bili sami naivnici. Sama uredba toliko 
je pozitivna u najhitnijim točkama, da ona ne ostavlja nikakvu dvojbu: ili 
točno izvršiti preuzetu obavezu ili tu, i onako raskrvavljenu, hrvatsku dušu 
još više ozlojediti, da se na koncu sve dovede u pitanje i ništa ne spasi. 

III. 

Banovina Hrvatska, kako je predviđa Uredba o banovini Hrvatskoj 
od 26. kolovoza 1939. godine (»Službene Novine« od 26. kolovoza 1939. 
god. br. 194. A—LXVIII), izdana u ime Nj. Veličanstva Petra II. po mi¬ 
losti Božjoj i volji naroda Kralja Jugoslavije, a potpisana na Brdu po kr. 
namjesnicima knezu Pavlu, dru R. Stankoviću i dru I. Peroviću, te pred¬ 
sjedniku Ministarskog savjeta Dragiši J. Cvetkoviću, podpredsjedniku Mi¬ 
nistarskog savjeta dru Vladku Mačku i gg. ministrima dru Laži Marko- 
viću, Božidaru Maksimoviću, dru Mihu Kreku, dru Džaferu Kulenoviću, 
Jevremu Tomiću, ing. Nikoli Bešliću, dru Aleksandru CincarJVfarkoviću, 
Milanu Đ. Nediću, dru Josipu Torbaru, dru Jurju Šuteju, dru Bariši Smo- 
Ijanu, dru Ivanu Andresu, Srđanu Budisavljeviću, dru Branku Čubriloviću, 
dru Mihajlu Konstantinoviću i Stanoju Mihaldžiću, znatna je stvar. Znatna 
ne samo prema naprijed izloženom stanju, već znatna s hrvatsko-nacional- 
nog i s nacionalno-političkog stajališta. 

Tu je u prvom redu nesporno utvrđen hrvatski narodni teritorij. Na 
tom teritoriju nalazi se i politički visoko odgojen, kulturno izgrađen hrvat¬ 
ski narod, koji je nasilac suverenih prava u ponajvećem dijelu narodnog 
javnog i političkog života. 

Ovaj teritorij, ovaj narod konačno je priznat i utvrđen kao važni po¬ 
litički faktor pod imenom banovine Hrvatske i hrvatskog naroda, i preko 
njega ne će se moći prelaziti onako olako, kao do sada ni u unutarnje-poli- 
tičkim, ni u vanjsko-političkim pitanjima. 

Prema službenoj statistici od 31. ožujka 1931. god. na području ba¬ 
novine Hrvatske živi ukupno 4,112.726 stanovnika. Od tih po vjeri pri¬ 
pada 3,126.900 rimokatoličkoj crkvi; 767.934 grčko-istočnoj; 143.880 
islamskoj i 74.012 ostalim vjeroispovijestima. 

Kako dnevne novine javljaju, stručnjaci su izračunali, da će danas na 
području banovine Hrvatske biti preko četiri i pol milijuna stanovnika. 

Uredbom o banovini Hrvatskoj predviđeno je, kako se ima provesti 
organizacija vlasti i uprave banovine Hrvatske, te što pripada u njezinu 
nadležnost. 

Amo ne ide doduše vojska, koja je simbol suverenih prava jednog 
naroda. Ali što nije danas, ne znači, da ne će biti sutra. Glavno je da se 
provede valjana organizacija u onim granama vlasti i uprave, koje su pri¬ 
pale u nadležnost banovine Hrvatske. 

To isto vrijedi za željeznice i pošte, koje su također jednako važne 
grane javne uprave i narodne suverenosti. 

Ni s financijama stvar nije konačno uređena; i na tom pitanju imalo 
bi se okušati, koliko je sporazum čvrst i koliko će se moći održati. 

Radi važnosti ovog pitanja donosimo u cijelosti odredbe, koje ga 
uređuju: 

»(1.) Banovini Hrvatskoj, da bi mogla uspješno svršavati poslove 
svoje nadležnosti ima se obezbjediti potrebna financijska samostalnost. 
Ona se sastoji u samostalnom prikupljanju određenih prihoda i izvršenju 
rashoda predviđenih budžetom banovine.« 

»(2.) Koji će izvori, oblici i vrste prihoda pripasti u nadležnost bano¬ 
vine Hrvatske, odredit će se posebnom Uredbom.« 

>>(3.) Isto tako posebnim uredbama riješit će se i pitanje pripadnosti 
i podjele državnih fondova, imovine i dugova.« 

Kod ovih odredaba jedno je prvo i glavno: banovina Hrvatska, da 
uzmogne uspješno svršavati poslove svoje nadležnosti, mora imati i mora 
joj se osigurati potrebna financijska samostalnost. Ta je samostalnost ta- 
dva karaktera, da s vlastitim sredstvima može pokrivati sve potrebe svoje 
nadležnosti, da banovina Hrvatska samostalno određuje potrebne prihode, 
ove prikuplja i u granicama vlastitog proračuna samostalno vrši rashode. 

Ako stoga pojedini oblici i vrste prihoda, kao i njihovi izvori, u prvi 
čas određeni u nadležnost banovine Hrvatske, ne budu dostatni za njezine 
potrebe, oni se mogu mijenjati, proširivati i uvoditi prema potrebama, koje 
iziskuje uspješno svršavanje poslova iz te nadležnosti. 

Bez obzira na to, kolike su bojazni, da bi se to nastojalo osujetiti, 
mora se taj momenat podcrtati naglašujući, da će biti kriv odatle nastalih 
posljedica onaj, tko pokuša na tom pitanju raskinuti sporazum. 

U svim drugim granama javne uprave, kao poljoprivredi, trgovini i 
industriji, šumarstvu i sudstvu, građevinarstvu, socijalnoj politici i narod¬ 
nom zdravlju, pravosuđu, unutarnjoj upravi, fizičkom odgoju i prosvjeti, 
koje pripadaju u isključivu nadležnost banovine Hrvatske, pruža se golema 
mogućnost rada i zdravog nastojanja, da se zemlja podigne, a narodu po¬ 
mogne. 

Potrebna je samo nekadašnja hrvatska samosvijest, narodni ideali¬ 
zam i iskrena težnja, da se uz ma koju cijenu iskoriste pružene mogućnosti, 
da se osigura postignuto i pripreme uvjeti za postizanje još nepostignutog. 

IV. 

Zakonodavnu vlast u stvarima iz nadležnosti banovine Hrvatske vrše 
Kralj i Sabor zajednički. 

Upravnu vlast vrši Kralj preko Bana. 

Sudsku vlast vrše sudovi na osnovu zakona. 

Svaki pismeni čin Kraljevske vlasti iz nadležnosti banovine Hrvatske 
premapotpisuje Ban i snosi odgovornost za nj. 

Sabor se saziva Kraljevim Ukazom i zasjeda u Zagrebu. 

Kralj ima pravo da raspusti Sabor, ali Ukaz o raspuštanju mora sadr¬ 
žavati naredbu za nove izbore i za novi saziv Sabora. Ukaz o raspuštanju 
Sabora premapotpisuje Ban. 

Kralj imenuje i razrješava Bana Ukazom, koji premapotpisuje novo¬ 
imenovani Ban. 

Prema prednjim odredbama banovina Hrvatska ni časa ne smije 
ostati bez Bana, a Sabor hrvatski skoro je permanentan. 

Svaka promjena na štetu toga načela i tih odredaba bez privole hrvat¬ 
skog naroda značila bi prevrat i sve druge posljedice, koje odatle mogu 
nastati. 

,* 

Evropa se nalazi u ratu i ne mogu se predvidjeti sve mogućnosti daljih 
ratnih zapletaja, kao i posljedice današnjeg rata. U svakom slučaju za 
hrvatski narod, krojila se sudbina Evrope u pravcu težnja zapadnih sila, 
da se stvaranjem više manjih država u srednjoj Evropi umanji za njih 
opasnost velike Njemačke, ili u pravcu nacionalnog socijalizma, da manji 
narodi svoj udes moraju prilagoditi velikim susjednim državama, više je 
nego dobro i korisno, da je konačno ovim sporazumom on priznat i utvrđen 
kao narodno-ipolitički subjekt na svom narodnom teritoriju. Tu i jest 
možda najveća vrijednost sporazuma za nas Hrvate. 

S TI PO BESLIN : 

PROSINAC 

Protežu se dani sneni, 
tiho sniježi vani; 
vrapci šute šćućureni 
na borovoj grani. 

U krošnjama vjetar gudi 
ko orkestar stari. 

Tužne ptice, tužni ljudi, 
tužne sve su stvari. 

LI U BO MIR M A RAKOVIć : 

MARIN DRŽIĆ 

Spretnosti jednoga kazališnog čovjeka (g. M. Foteza) i čudnoj okolno¬ 
sti da se tri stotine godina stara »Dubravka« smatrala opasnom, ima se 
zahvaliti činjenica, da je Gundulićeva jubilarna godina ispala gotovo kao 
Držićeva. Istina, Akademija je uz velike žrtve izdala novo, dostojno izda¬ 
nje Gundulićevih djela u redakciji g. prof. M. Rešetara, »Hrvatska Re¬ 
vija« posvetila je naročit, vrlo opsežan i mnogostran broj uspomeni pjesni¬ 
kovoj, te se ta publikacija može smatrati pravom Spomenicom Gunduliće- 
vom, a uz to su i različiti časopisi donijeli korisnih osvrta i prinosa (u ma- 
karskoj »Novoj Reviji« naročito je dobro došao pregled bibliografije koji 
je stručnjački vrlo precizno donio o. fra Stanko Petrov). Izostala su još 
uvijek popularna, jeftina i lijepo opremljena izdanja »Suza sina razmet¬ 
noga« i »Dubravke«, jer ono što ujtom pogledu imamo ne odgovara prak¬ 
tičnim potrebama ni modernom ukusu. Ali nakon svega toga, kad se kon- 
statuje da je Držićev »Dundo Maroje« u toj Gundulićevoj godini po prvi 
put obnovljen i iznesen u zagrebačkom kazalištu preko pedeset puta i da je 
putem gostovanja u tom obliku igran u svim znatnijim gradovima, onda se 
mora ipak kazati da je živa djelotvornost dubrovačkog komediografa pro¬ 
šla bolje nego li ona velikog pjesnika slobode. Jer ako se uzme u obzir da 
je posljednjih sezona gledalište redovno puno, a da »Dundo Maroje« na¬ 
ročito »vuče«, nije teško izračunati koliki je krug publike koja je po Držiću 
upoznala ad oculos Dubrovnik predgundulićevskog vremena, što je daka¬ 
ko i za samoga Gundulića važno, ali je opasno u tom smislu, što bi moglo 
kod površnijega gledaoca izazvati dojam kao da je Držić onaj pjesnik »o 
kojemu se radi,« t. j. kojega hoćemo proslaviti, i da je to ono majstorsko 
djelo koje predstavlja vrhunac dubrovačke književnosti. U. svakom slu¬ 
čaju (ako tko možda i misli da ovdje prenisko »taksiramo« velik dio ka¬ 
zališne publike), činjenica je ta da je Držić a ne Gundulić oživio pred oči¬ 
ma današnjih gledalaca, i to oživio na vrlo efektan i karakterističan način. 

Reći će se da je »Dubravka« već odavna izvođena tako rekavši nebro¬ 
jeno puta, da je s njom otvorena prošla sezona kao svečanom igrom pred 
crkvom sv. Marka, dakle u okviru i stilu koji nadmašuje sve želje. Upozorio 
sam već u novinskom prikazu kako mi se čini da je tom prilikom Gundulić 
ipak prošao nešto »nakrivo«, jer je glazbeni dio gotovo zagušio govorenu 
riječ, i to riječ Gundulićevu. I ma koliko visoko cijenimo čitav stvaralački 
rad g. Gotovca, a naročito i ovaj, ipak će morati svatko priznati, da bi Gun¬ 
dulić daleko jače došao do izražaja, kad bi se više pažnje posvećivalo ono¬ 
mu što je glavno t. j. njegovo, i kada ne bi gledalac dobivao dojam, kao da 
je potrebno toliko toga, da Gundulić uzmogne i danas živjeti u svom djelu. 
Ja sam već u jednoj posve drugoj prilici, kad se radilo o traženju podmlat- 
ka za dramsku glumu, upozorio na to, kako je bilo naskroz pogrešno što se 
tom prilikom s pohvalom isticalo da su neki kandidati izabrali za audiciju 
tekstove g. Krleže, tobože jer su tim na razini modernih zahtjeva. Međutim, 
treba upozoriti na to da na svim pozornicama i u svim školama višeg 

umjetničkog karaktera, kao što je i naše kazalište, put vodi preko klasike, 
i samo preko nje. Nije točno da je klasika neprirodna tobože zato što je 
patetična, jer je i moderna poezija, a naročito kao što je ona g. Krleže, na 
svoj način patetična. Samo što je njezin patos eksplozivan, eruptivan, a to 
svakako ne daje harmoničnu frazu na kojoj debutant može naučiti meto¬ 
diku govora, niti moderni istrzani, nervozni način govora omogućuje kan¬ 
didatu vježbu i znanje o pravilnom ritmu tehnike disanja. 

A baš u tom pogledu neugodno je i susjedstvo Marina Držića s Gun- 
dulićem, s obzirom na to što Gundulić predstavlja visok stupanj kulture 
stiha i jezične harmonije, dok je Držićev govor fotografija svakodnevne 
konverzacije. Ali što ih svakako ujedinjuje, to je bespogrešni smisao za 
scenski karakter njihovih djela. Za obojicu žive njihova djela na pozornici, 
ona su, i ako s dviju dijametralno oprečnih polaznih točaka, živa pozornica, 
izrazita radnja i igra. Ne smeta ništa što se u »Dubravci« preokret u rad¬ 
nji dešava izvan pozornice i što on potječe od elementa koji je faktični 
deus et machina, a isto tako što se kod Držića osjeća da je prilično svejedno 
kako će se radnja rasplesti. G. Fotez nastojao je da nađe naprobabilniji 
rasplet, nagoviješten već donekle u samom sačuvanom tekstu komedije; no 
o tom ne ovisi ništa. Glavno je da se u obojice velikih dramatika ljudi kreću, 
žive i govore tako da osjećamo kao da nikada ne bi moglo biti drukčije, 
te da nam se čini kao da smo te ljude, pa makar i te satire morali upravo 
takve negdje već susresti. 

Ako je Držić, već kao komediograf, manje uzvišen od Gundulića, a u 
svojim pastirskim igrama jasno pokazuje koliko je superiorniji genij Gun- 
dulićev u onom što se zove poezija, u onom što znači za gledaoce spontana 
stvaralačka snaga fantazije, to je svakako za ocjenu naše ponosne kulturne 
svojine presudna činjenica, da je Držić još stariji od Gundulića za pola sto¬ 
ljeća. Ta spoznaja o stepenici koja vodi do vrhunca dubrovačkog književ¬ 
nog sjaja nesumnjivo je korisna i za samo značenje Gundulićeva jubileja. 
Znati da iza ovog neodoljivog kaleidoskopa najsuvremenijega života dolazi 
vedar i uzvišen duh koji će slici života, iznad svega toga, dati vid najdiv¬ 
nije harmonije što ju je stvorila hrvatska književnost, znači u jačoj mjeri 
osjetiti veličinu prevaljenog puta i visinu najviše stepenice na ljestvici. Na¬ 
kon »Dunda Maroja«, »Dubravka« znači najsretniji prenos čitavog toga 
živog svijeta ne na elizijske poljane smirene Arkadije, nego na vrhunce da¬ 
lekih i bistrih vidika, vidika koji znače vječnost, apoteozu, besmrtnost. 

Iznio sam u novinskom prikazu, o što se u glavnom spotiče poznavalac 
Držićevih djela gledajući ovu modernu obradu. Nije bitno važno kakav je 
rasplet radnji, i ako se bez toga drama ne bi nikad mogla izvoditi, pa 
je u tom svakako velika zasluga g. Foteza. Nebitna za stvar, bitna kao 
uvjet da djelo ponovno oživi na pozornici, ona se mora svakako uvažiti i 
cijeniti. Ali ono što je, pored toga, smatrao prerađivač kao prednost u da¬ 
našnjem svijetlu, t. j. smanjivanje broja lica i ispuštanje mnogih prizora, 
znatno oštećuje sliku čitave Držićeve dramatike. Jer njegovi zapleti nisu 
originalni, a ni presudni, i on se očito njima samo poigrava. Lica su nje¬ 
gova naprotiv ljudi koji svi od reda pune pozornicu životom, i ostaju u svi¬ 
jesti neophodno nužni kao bogata, plastična, živa i neumorno pokretljiva 

slika vremena. U stilizovanom je obliku gotovo sve te mane svojih sugra¬ 
đana na koje se obara Držić, iznio Gundulić. Kod njega je sve to svedeno 
na alegoriju, aluziju i poetsku transpoziciju; kod Držića je, naprotiv, ne¬ 
procjenjivo dragocjena baš ona neumoljivo vjerna slika zbiljnosti, čak do 
svih mogućih makaronizama pa i do zahtjeva, danas svakako bizarnog, da 
se čitave scene odigravaju na talijanskom jeziku. Onaj tko je to u cjelini 
čitao, ne može se oteti dojmu da je Držić u toj današnjoj obradi dobrano 
opljačkan. Dakako da se postavlja pitanje o stvarnoj mogućnosti izvođe¬ 
nja svega toga; ali ako se čitava drama odigrava u dijalektu i to čak u više 
dijalekata koje glumci moraju u tu svrhu naučiti, onda nije isključeno ni 
da se ubaci bar koji tračak ovoga sasvim neobičnog kolorita i u samu igru, 
to više što je to jedan od sjajnih dokaza Držićeva dosljednog smisla za 
realnost, tri stotine godina prije nego što je u književnosti stvorena for¬ 
mula realizma. 

Spoticati se o vjernost te slike značilo bi ne znati ulogu komedije, i 
umjetnosti uopće. Nedvojbeno je, da sav taj dubrovački svijet, i to ne samo 
gospari nego i »godišnjice« i njihovi drugovi, izlaze u slici i suviše »čovje- 
čanskoj« — puni lakoumnosti, sjetilnosti, lakovjernosti, pretvaranja i, da 
se blago izrazimo, »iskorišćavanja prilike« u izvjesnom smislu. Ali u ko¬ 
mediji bi bio smiješan čovjek muževan, krepostan i valjan — jer je bit ko¬ 
medije u tom da svoj predmet izvrgava ruglu. Ne quid nimis. Gundulić 
je teško korio svoje suvremenike, ali to nije bila komedija. Način, vrijeme 
i karakter igre daju joj njezin smisao. A sloboda u koječemu što je za nas 
povreda tankoćutnosti — osim u drastičnosti izraza, — možda je bila zdra¬ 
vija nego današnja šutljiva i perfidna »finoća«. Šibe imaju jači učinak po 
golom tijelu nego li kroz odijelo. A ipak je Držić pokazao gdje mu je srce 
onom svojom tako neprikrivenom i dirljivo izraženom simpatijom za siro¬ 
tinju, za služinčad, za priproste i jednostavne, i za sirotu Peru, čestitu i 
vrijednu djevojku, koja luta po Rimu tražeći svoga nevrijednog zaručni¬ 
ka, neprestano se stideći svoga muškog odijela u kojemu je od nevolje pre¬ 
brodila more za volju svojoj velikoj ljubavi. Tu se, i ako sasvim slabo i 
izdaleka, osjeća fini dašak onoga što je tako neisporedivo divno dao jedin¬ 
stveni Šekspir u lirizmu nježnih zaljubljenika svojih poetskih komedija. A 
to ipak nije malo za našega Gundulićeva preteču. 


ST I PO BESLIN : 

DUŠA 

I nije mi briga. 

Smrt odnijeti ne će nadahnuće svako. 
Ostati će bitno. To je duša. 

To je vapaj tijela u visine plave 
za vječnošću i za prostorima 
ljubavi i sreće. 

STANKO RAC: 


DANTEOVI ARGUMENTI U HRVATSKOJ 

Detaljnim istraživanjem hrvatske crkvene prošlosti otkrio sam vezu, 
sto postoji između naših srednjevjekovnih građevina u Moslavačkoj gori i 
tajinstvenih Danteovih riječi o svetosti broja devet. Poslije dugotrajnog 
rada došao sam do zaključka, da Beatrica ne može biti drugo, nego ideja 
o Božanskoj Inteligenciji, koja upravlja nebeskim Oltarom, prilično sit¬ 
nom i za nas nevidljivom skupinom zvijezda na južnom nebu. Simboličko 
značenje tih zvijezda odrazuje se u planovima naših davnih arhitekta. Ne 
podnoseći nabačene i slabo dokumentirane tvrdnje, osjetio sam potrebu, 
da ove pojave temeljito istražim, to više, što se ovdje radi o očitoj vezi 
Danteovih misli i naše hrvatske prošlosti, a možemo sasvim pouzdano reći 
— i sadašnjosti. 

Tri znamenite moslavačke razvaline smještene su u obliku pravilnog 
križa. Točnijim mjerenjem Bele Crkve, Crkvene i biskupskog castruma 
prema četvrtoj točki ili vrhu križa dobivamo slijedeće kutove s meridija¬ 
nom: 9,99 i 36 (9x4) ili u protivnom smjeru 171 (19x9), 81 (9x9) i 144 
(16X9). Kako vidimo, svi ovi meridijanski prikloni sastoje se iz Beatri- 
čine brojke devet, pomnožene s potencijama broja dva ili s relativnim 
težinama srebra i zlata (11 1 19). Broj dva definirao je Dante kao faktor 
lokalnog kretanja, na što ćemo se potanje osvrnuti. 

Neobični smještaj ovih razvalina nije zapravo drugo, nego geometrij¬ 
ska slaka rasporeda najvećih kršćanskih blagdana prema nebeskoj konste¬ 
laciji zvijezda u doba adventa. 

Prva zvijezda Beatričine skupine dolazi u meridijan sa suncem na 
blagdan sv. Barbare, 4. prosinca, kada se obavlja sjetva božićne pšenice, 
a posljednja sedamnaest dana kasnije, u doba zimskog solsticija. Nastup 
popodnevne kulminacije Oltara predstavlja početnu točku računa. Brojenjem 
od istog datuma dobivamo slijedeće vremenske udaljenosti: blagdan sv. 
Lucije (druga sjetva božićne pšenice) 9 dana; zimska suncostaja, 18 dana; 
Stara godina, 27 dana. Blagdan Uzvišenja sv. Križa pada 81 (9X9) dan 
ranije. U predvečerje tog blagdana, 13 rujna, zvone sva zvona. Time se 
zaključuje ljeto i prestaje dužnost zvonara da paze na oblake sve do 
proljeća, dok se ejdnakom, postepenom zvonjavom svih zvona ne objavi 
blagdan Našašća sv. Križa. 

Svi nepomični blagdani određeni su matematski savršeno prema pro¬ 
ljetnom i jesenskom Križevu te podnevnim i ponoćnim kulminacijama zvi¬ 
ježđa Orion i Oltar. Božanske Inteligencije tih zvijezda opjevao je Dante 
u Beatrici i Luciji. Južna, za nas uvijek sakrivenas vjetlost Oltara uskla¬ 
đena je brojem devet, kojim određuje — kako je već navedeno — blagdan 
Uzvišenja sv. Križa, kulminaciju triju božičnih zvijezda na dan sv. Lucije, 
doba zimske suncostaje i svršetak godine. Nije dakle čudo, što je pisac 
Božanstvene Komedije vidio u toj svjetlosti najsavršeniji pojavu Božan¬ 
skog reda. 

Kulminacija zvježđa Oltar započinje sedamdeset dana prije sunco- 
staje, a svršava uoči najkraćeg dana u godini. Isto razdoblje očituje se u 
podjeli kršćanskih blagdana počevši od Uzvišenja sv. Križa do prikazanja 
Bogorodice u hramu, Bezgrešnog Začeća i Božića. Pojedini vremenski raz¬ 
maci iznose 68 (4x17), 85 (5x17) i 102 (6x17) dana. Prikaz Bogorodice 
slavi se 21. studenoga, 68 dana poslije Križeva ili 34 dana prije Božića. 

Alegorijsko značenje ovih brojeva prikazano je u našim srednjevje- 
kovnim crkvama pokraj ishodišta geografskih mjerenja Hrvatske i Slavo¬ 
nije. Tornjevi župske i samostanske crkve u Kloštru Ivaniću zatvaraju s 
kotom središta kutove od 68 i 44 stupnja. Dugo sam vremena istraživao 
pravi, religiozni smisao ovih brojeva, dok mi nije pošlo za rukom, da ga 
otkrijem u tajni Danteove ljubavi. Irealna svjetlost Beatricinih očiju odra- 
zuje se u stvarnosti naših crkvenih građevina. Istinitost ove tvrdnje doka¬ 
zuju jednako detalji arhitekture kao i umjetničko blago crkve, opisano u 
najstarijem zapisniku o kanonskoj vizitaciji, koji posjeduje zagrebačka bi¬ 
skupija, a saopćio ga je naš uvaženi povjesničar dr. Rudolf Horvat (Povh 
jest grada Ivanića). 

Nedokučivi zakoni svemirskog reda sadržani su u kulminacijama zvi¬ 
ježđa Oltar. Tajna Božanske Mudrosti sakrivena je u razmacima blag¬ 
dana od njegovih podnevnih i ponoćnih susreta s meridijanom. Najjasnije 
se pokazuje na sv. Tri Kralja te o proljetnom i jesenskom Križevu. Princip 
je matematički apstraktan. Blagdan sv. Tri Kralja nalazi se u sredini između 
Uzvišenja i Našašća sv. Križa. aZmislimo li godinu kao krug, onda svi ovi 
blagdani znače njezinu najsavršeniju podjelu prema formuli 33X11=363. 
Sv. Tri Kralja slave se jedanaest dana poslije Božića, a trideset i tri dana 
poslije podnevnog nastupa Oltara. Proljetno Križevo pada 121 (11X11) 
dan poslije Nove g odine, a 33 dana prije ponoćnog nastupa zviježđa 
Oltar. Na principu ove religiozne matematike temelji se Danteova ideja o 
svjetlosti Beatričinih očiju, što »silazi s neba na zemlju, da pokaže čudo« 
(Una cosa venuta da cielo in terra a miracol mostrave f Vita Nuova XXVI.) 

Po srednjevjekovnoj predaji vjerovali su neki učenjaci, da je Spasitelj 
umro na dan 25. ožujka, koji se prema starodavnom mišljenju podudara s 
datumom, kada je Bog stvorio svijet (Dr. I. Kršnjavi, Komentar Bož. Ko¬ 
medije). Tada se slavi Annunziata i započinje mistični račun godine. Ču¬ 
desna pravilnost blagdana predstavlja jedinstvo ne samo višeg, natprirod¬ 
nog, nego i prirodnog reda. Osim nedokučivog misterija i vjerske simbolike 
godišnja korona svetaca obuhvaća matematičke principe, što postoje u stvar¬ 
nosti kao neoboriv, svakome pristupačan dokaz o Vječnoj Mudrosti. 

Vremenski razmaci među pojedinim blagdanima podijeljeni su u skladu 
s biblijskom simbolikom brojeva, koju je toeretski, s teološkog stajališta 
analizirao francuski dominikanac o. Mandonnet. Nastavljajući njegov rad 
s realnim istraživanjima dolazimo do savršene jasnoće i upravo neshvat¬ 
ljive logike, što veže podjelu kršćanskog kalendara sa zakonima općenitog 
reda. Osnovni elementi tog reda izraženi su u blagdanima Spasitelja, Bogo¬ 
rodice i sv. Ivana Krstitelja. Najljepši historijski primjer ovog mističnog 
jedinstva nalazimo u Danteovu gradu, Firenci. Drugi, manje poznati, no 
jednako značajni dokaz postoji u Hrvatskoj. Pokraj glavnog hrvatskog 

prošteništa u srednjem vijeku diže se velika gotska crkva sv. Ivana Krsti¬ 
telja, dok se još u prošlom stoljeću vidjela između obadvije crkve malena 
kapela, posvećena sv. Roku, zaštitniku Hrvatske. Sva tri ivanićka svetišta 
nalaze se na periferiji kruga, kojemu polumjer iznosi pol rimske milje 
(741 m), a središte mu je prva geografska točka za mjerenja naše domo¬ 
vine. Kako sam već izložio, smještaj ovih srednjevjekovnih građevina nije 
odabran slučajno; on je usklađen prije svega s godišnjim rasporedom blag¬ 
dana i najznačajnijom konstelacijom zvijezda, a zatim s bezbrojnim ana¬ 
lognim pojavama u prirodi. Pravi smisao tog rasporeda ne možemo do¬ 
kučiti bez religioznih motiva, premda i samim proučavanjem prirodnih istina 
dolazimo do neobično čudesnih rezultata. 

Pomnim mjerenjima na vojničkoj karti ustanovio sam, da kut što ga 
obadvije crkve zatvaraju s ishodištem geografskih koordinata Hrvatske i 
Slavonije iznosi četrdeset i četiri stupnja. Istražujući smisao ovog broja u 
godišnjoj koroni dobivamo slijedeće blagdane: Pohod Marijin, Velika Go¬ 
spa, Martinje (kulminacija Krune) i Božić (44+88 + 44=11X24. Sasvim 
je vjerojatno, da se ovdje radi o odnosu Božića prema kulminaciji zviježđa 
Krune, koje je bilo poznato već iz mitologije, prije kršćanstva. 

Ideja kršćanskog graditelja temelji se na astrološkoj hipotezi, da je 
središte geografskih mjerenja istovjetno sa središtem godišnjeg kruga. Po¬ 
četni stupanj leži u meridijanu te pada na Martinje, 11. XI. Deset dana 
kasnije slavi se Bogorodičin Prikaz u hramu, a 44 dana za tim obavlja se 
u crkvama blagoslov vode uoči sv. Tri Kralja. Geometrijska projekcija 
ovih datuma određuje položaj ivanićkih zavjetnih svetišta prema spome¬ 
nutoj geografskoj točki, koja je bila poznata već u rimsko doba. Račun 
teče u smjeru prividnog okretanja zvijezda, od početka podnevne kulmina¬ 
cije Sjeverne Krune do svršetka kulminacije Južne Krune. Kut, što ga odre¬ 
đuju visoki crkveni tornjevi znači dakle razdoblje od 21. studenoga do 5- 
siječnja. Točno u sredini tog vremena zbiva se podnevna kulminacija Be- 
atricina svijetla. 

Autor Božanstvene Komedije uvodi nas u najdublje izvore srednje- 
vjekovne mistike. Po svemu se čini, da je na krajnoj granici njihove stvar¬ 
nosti ugledao sedam malenih zvijezda. Septentrio ili Sedmerozviježđe sma¬ 
traju obično sinonimom Malog Medvjeda, koji je u staro doba pokazivao 
mornarima put, jer je prema Danteovim riječima šiljak njegova tobolca ili 
roga — sama polarna zvijezda. (Raj). Međutim postoji i druga analogija 
u religioznom smislu. Čitava djelatnost crkve temelji se na sedam sv. sakra¬ 
menata, što su alegorijski prikazani već u Starom Zavjetu u obliku sedmero- 
krakog svijećnjaka iz čistog zlata. Kao što su zvijezde u fizičkom svijetu, 
tako su i sredstva milosti Božje najpouzdaniji putokaz u duševnom životu. 
Nekad su ljudi mnogo više promatrali nebeske pojave nego danas, fiksira¬ 
jući u njima ideje i događaje. Na taj je način stvorena i nebeska slika Isu¬ 
sove Crkve. Dante ju je također vidio u zviježđu Oltar, pa dosljedno tome 
možemo zaključiti, da su najtočniji oni komentari, koji u Beatrici nalaze 
alegoriju same crkve, a ne kršćanskog uma i teologije, kako tumači naš 
glavni prevodilac Dr. I. Kršnjavi. Samo s tom razlikom, što je pravi značaj 
Danteove alegorije astrološki. 

Zašto je veliki pjesnik i filozof usvojio takvo shvaćanje. Zašto se uda- 
ljuje prividno od teologije, kako i sam priznaje u »Conviviju« (I). Da rije¬ 
šimo ovo pitanje potrebna su temeljita znanstvena istraživanja. Divina 
Commedia je prije svega rezultat naučnog rada. Samo čudesan utjecaj Pro¬ 
vidnosti dao je tom djelu genijalnu pjesničku formu. Ljepota njegovih sti¬ 
hova često zavodi komentatore na stramputice, jer gotovo neprodirno sa¬ 
kriva pravu istinu. Ui tom se Dante razlikuje od teologa i filozofa. Njegov 
pjesnički talenat bio je sudbonosniji, nego što su mislili mnogi tumači. 

U svijetu vlada red, kažu Aristotel i sv. Toma. Ako se taj općeniti 
red manifestira u stvarnosti i ako je zaista njegov izvor u Stvoritelju — 
onda ne može biti događaja na zemlji, koji bi bio savršenije određen od 
Isusova rođenja i Njegove smrti na križu. Mjesto i vrijeme očituju se u 
fizičkim osobinama. Poznavanje tih osobina ujedinjuje znanost s religijom, 
ono je temelj srednjevjekovne skolastike, a dosljedno tome i Danteova 
djela. 

Tobožnji realisti govore često o predrasudama srednjega vijeka, ne 
sluteći, koliko realne istine ima u djelima Alberta Velikoga i sv. Tome iz 
Akvina. Dubljina i zbiljska opravdanost njihovih teza predstavljaju do da¬ 
nas najjači argumenat o poretku, što vlada u svijetu. Poslije Biblijske 
Objave nitko se nije toliko dotaknuo prave, sakrivene istine kao Dante i 
njegovi uzori. Nažalost, znanost ih nije slijedila, ostavljajući ih za sobom 
poput sjajnih, neobjašnjenih putokaza, korisnih samo za one, koje ne muči 
sumnja. Pisac Božanstvene Komedije dokazuje nam protivno. Za njega je 
pojam vjere identičan s dokazima, koji je utvrđuju, odnosno s inteligenci¬ 
jom, što ih shvaća. 

Već za Aristotela kažu, da je pronašao fizičke dokaze o Bogu. Očito 
je, da se ti njegovi argumenti temelje na svemirskim tjelesima, jer su ona 
najstalnija i najviša u prirodnom poretku svijeta. Glavni događaji u ljud¬ 
skoj povijesti određeni su zvijezdama. Datum Isusova rođenja slavi se 
između podnevnih kulminacija Oltara i Južne Krune. Prva započinje 4. 
prosinca, a druga se svršava na sv. Tri Kralja. Božić dolazi dvadeset i dva 
dana poslije podnevnog nastupa Oltara i jedanaest dana prije odlaska 
Krune. Kulminacije ovih nebeskih skupina određuju početak crkvene i gra¬ 
đanske godine. Podnevni uspon Oltara započinje se po svršetku sedmice 
oko blagdana sv. Andrije apostola, prema kojem se računa prva nedjelja 
adventa. 

Božansku Inteligenciju tih zvijezda opjevao je Dante kao »gospođu 
od spasa« (la donna di salute). Smatrajući je anđelom ljudskog spasenja, 
pjesnik je prikazuje u Čistilištu, kako se vozi na Grifonovim apokaliptičkim 
kolima, okružena svetim piscima i njihovim simboličkim životinjama, u 
sjaju oblaka i cvijeća. Ona je »slavopjev Božji« (Loda di Dio vera), što 
silazi s neba na zemlju da pokaže čudo. 

Što znači ta mistična simbolika? Ako je Beatrice uistinu anđeoska Inte¬ 
ligencija malenih zvijezda na južnom nebu, čime je dokazala tako uzvi¬ 
šene, božanske atribute. Dante je bio veći realist od svih svojih komenta¬ 
tora. Ništa nije napisao bez smisla, niti se bez duboka razloga upuštao u 
apstraktne matematičke kombinacije. Jedini cilj bila mu je istina, pozna- 

vanje prirodne stvarnosti i njezina božanskog podrijetla. Sigurno je, da su 
ga u njegovu radu vodili najviši motivi, pa ipak je napisao stihove, koji su 
stoljećima zbunjivali učenjake, vabeći ih na krivi put. Razlog je prilično 
jednostavan. Dante je pisao za odabrane umove, pretpostavljajući općenitu 
inteligenciju, koju gotovo ne možemo zamisliti u današnje doba. Izvrsno 
upućen u sve znanstvene discipline, stvorio je do danas najsavršeniju sin¬ 
tezu teologije, umjetnosti, historije, matematike i svih prirodnih znanosti. 
Pri tom valja naročito podcrtati važnost astronomije. Brojni slikoviti pri¬ 
kazi vremena dokazuju nam, da je Dante bio neobičan poznavalac svemir¬ 
skih pojava i gibanja zvijezda. 

U XXX. pjevanju Čistilišta naziva Beatricu »zaručnicom s Libana«. 
Njezina je ljepota u vezi s najvećom gorom Svete Zemlje, sjeverno od Na- 
zareta, gdje izvire Jordan. S prirodnog stajališta ne možemo je protumačiti 
drugačije, već kao pojavu zvijezde malenog kruga, koja se ne uzdiže mno¬ 
go nad horizontom. Oltar se prostire od 50. do 60. stupnja, pa se u Pale¬ 
stini vidi samo za kulminacije. Najviši uspon iznosio bi teoretski oko sedam 
stupnjeva, što znači, da je pojava zviježđa kratkotrajna i da se nikad ne 
udaljuje od prividnog ruba zemlje. Najljepše se vidi u doba naše žetve, 
jer tada kulminira o ponoći. 

Žetva u Svetoj Zemlji započinje se skoro tri mjeseca ranije nego kod 
nas. Prvo žito, ječam, dozrijeva tamo već u ožujku i travnju, ili prema sta¬ 
rom hebrejskom računanju vremena — za prvoga mjeseca nizana. Opće¬ 
nito se uzima, da je spremanje žita u biblijsko doba započinjalo s vazmenim 
praznikom. Tada naraste u Palestini vrućina, otopi se snijeg po gorama te 
silno nabujaju potoci i rijeke. U to vrijeme dogodio se čudesni prijelaz 
preko Jordana. Divan kontrast prirode nalazimo u Josuinoj knjizi (Gl. 3, 
15) fi^je je zabilježeno, kako »Jordan ispunjaše za vrijeme žetve korito 
svoje dovrh bregova.« 

Kod nas dozrijeva ječam obično u vrijeme ljetnog solticija ili o blag¬ 
danu sv. Ivana Krstitelja (24. VI.). Najljepša boja klasa podudara se 
s pojavom najvećih sunčanih krugova. Prirodna svjetlost dana dolazi na 
vrhunac upravo u doba, kad nebeska slika Oltara kulminira o ponoći. 

Oltar je sveta zvijezda žetve, nebeski simbol kruha i Božjega blago¬ 
slova, koji dolazi na zemlju u vrijeme najjačeg sunca. Betlehem znači na 
židovskom jeziku »kuća kruha«. Objekt prve molitve, sredstvo tjelesnog i 
duševnog spasenja prikazuje nam se alegorijski u dolasku Oltara u blizinu 
sunca na početku crkvene godine. Na prvi dan njegove podnevne kulmina¬ 
cije sije se božična pšenica. 

U Svetoj Zemlji pojavljuju se zvijezde jedan sat ranije nego kod nas. 
U proljeće vidi se Oltar po jutrima, a u jesen po večerima. Potpuno išče¬ 
zava u rujnu, dok iznova ne zasja pred Blagovijest. Sitne njegove zvijezde 
predstraža su suncu, svjedoci velikih sunčanih krugova, najpouzdaniji gla¬ 
snici ekvinokcija i najduljeg dana. Samo zimi ih zamjenjuju tri zvijezde 
Oriona, koje je Dante opjevao u Luciji. 

Glavni komentari slažu se u tom, da je Lucija simbol Providnosti, ali 
ne vide njezinu prirodnu sliku. Tri jednake i najpravilnije smještene zvi¬ 
jezde putuju po nebeskom ekvatoru, ili — kako su govorili u srednjem vi- 

jeku — na granici osmoga neba. U duhu skolastičke filozofije, one su naj¬ 
bliže Prvom Pokretnom (Primum Mobile), jer su njihovi prividni krugovi 
najveći u svemiru. Njihova ponoćna kulminacija dolazi istodobno sa sre¬ 
dinom podnevne kulminacije Oltara. To se događa na dan sv. Lucije, 13. 
prosinca. Luče (lat. lux) znači svjetlost. Prva je službenica Bogorodice u 
Danteovu Raju alegorija rasvjetljujuće milosti, dok je »Gospođa od spasa« 
milost, koja djeluje na zemlji. Teološki značaj Beatrice i Lucije istodobno 
uključuje i filozofske ili prirodne istine. Čudesni dokaz o tom postoji u 
Svetoj Zemlji. Druge nalazimo u Rimu, u egipatskim piramidama, na otoku 
Rodosu i u Hrvatskoj. 

Prema pjesnikovoj definiciji u »Novom Životu« Beatrice je čudo broja 
devet. (»Suptilnije uzevši i prema nepogrešivoj istini ta brojka bila bi ona 
sama«). Prvobitni smisao ove tajinstvene izreke predstavlja nam teološku 
istinu. Suglasno s Danteovim riječima, njegova je ljubav »vlastiti umnožak 
Božanskog Trojstva« (Vita Nuova). Ona je čudo. Točnije objašnjenje na¬ 
lazimo u odnosu blagdana. Podnevna kulminacija njezine svjetlosti, kako 
smo već kazali, određuje astronomski početak crkvene godine. Ona dolazi 
9X9 dana poslije Uzvišenja sv. Križa, 9 dana prije sv. Lucije, 9X3 dana 
prije Nove Godine, a m dana prije Blagovijesti. Nebeska slika ovog ra¬ 
čuna vidi se u tri božične zvijezde u doba adventa. 

Desetak godina prije Danteova rođenja sagrađen je župski grad zagre¬ 
bačke biskupije u Moslavačkoj gori. Njegov tlocrt predstavlja genijalni 
dokaz o srednje vjekovnoj znanosti, budući da s obližnjim razvalinama Bele 
Crkve i Crkvene određuje središte spirale, koju sam detaljno prikazao u 
svojim studijama. Točnim mjerenjima na vojničkoj karti vidimo, da je izvor 
svetih krugova određen s 9 stupnjeva iz Crkvene, s 9X9 iz Garića, dok 
se razvalina zavjetnog svetišta Bele Crkve nalazi na 90. stupnju prvoga 
kruga. Brojevi se točno podudaraju s vremenskim odnosima blagdana je¬ 
senskog Križeva te sv. Lucije i Barbare (9X9 + 9 = 90), odnosno s njiho¬ 
vim nebeskim konstelacijama. Udaljenost svetišta Majke Božje Garićke od 
spomenutog središta iznosi oko 4.8 km. Umnožak te distancije s nasuprot¬ 
nim rectusom na vrhu križa odgovara daljini od 17 2 rimskih milja. To je 
osnovni, tajinstveni ključ, koji nam objašnjuje biblijsku simboliku brojeva. 
Toliko iznosi udaljenost Betlehema od faraonskih piramida. 

Autor Božanstvene Komedije uspoređuje u riječima Beatrice Egipat 
sa zemljom, a Jeruzalem s rajem, dokumentirajući brojkama njihovu pove¬ 
zanost. Istu ideju realizovali su i naši srednjevjekovni graditelji već prije 
Danteova rođenja. 

Beatrice je mistična alegorija ljubavi prema čudu, što se objavljuje 
ljudima u jedinstvu višeg i prirodnog reda na zemlji. Ona je »zaručnica 
s Libana«, odakle se vidi, kako sjaji nad Isusovim gradom; jutarnja svjet¬ 
lost Annunziate, najljepši ukras žetve i jesenska svjetlost Uzvišenja. Veli¬ 
činu njezina svemirskog prostora određuje sedamnaest okretaja naše zem¬ 
lje. To je najčudesniji broj u božanskom poretku svijeta, broj proroka i 
njihovih svetih knjiga napisanih u Starom Zavjetu. 

Najveća tajna naše zemlje zabilježena je u zviježđu Oltar i njegovu 
odnosu prema suncu. U njem je predočena slika najsavršenijih krugova na 

zemlji, krugova sunca i zlata. Kao što je sunčana staza na nebu slika spi¬ 
rale, tako se i njezin čudesni refleks na zemlji očituje u najljepšem metalu. 
Istinitost ove analogije potvrđuje i Dante, kad gleda u suncu, ne udaljujući 
se od kršćanskog duha, alegoriju Božanstva. Starozavjetni simbol nedjelje 
bio je prikazan po Božjem nadahnuću u Mojsijevu svijećnjaku iz čistog 
zlata, na kojem je plamsalo sedam žižaka. Zlato je ukras oltara. Prema 
mišljenju starih učenjaka, ono je nastalo pod utjecajem najmoćnije svemir¬ 
ske sile. Prirodna istraživanja doista potvrđuju, da su nalazišta plemenite 
kovine razasuta po dinamičkim krugovima, koji su najsavršeniji znanstveni 
dokaz o jedinstvenosti prirode i milosti Božje, što se očituje u povijesti 
Crkve. 

Pogledajmo stvarnost, koja nam je najbliža. Nedaleko Cernika pro¬ 
stire se glavno hrvatsko nalazište zlata. Prema sudu svih domaćih kao i 
stranih stručnjaka nalazi se tamo vrlo bogata rudna poljana, pače i u po¬ 
redbi s onima u Kaliforniji i na Uralu (Zerenner, Geogn. Notizen). Mje¬ 
sto se nalazi na 720. stupnju garićke spirale, u koncentričnoj udaljenosti od 
34 milje. Udaljenosti Rima, Carigrada i Jeruzalema iznose 11,22 i 44 puta 
više. Zlatni brežuljci leže točno u smjeru Svete Zemlje. Računom dobivamo, 
da su oni udaljeni od Danteove osovine svijeta oko 33X44=1452 milje. 

U svojoj studiji o tajinstvenim kanalima Vranskog jezera pronašao 
sam, da se ono nalazi u istoj koncentričnoj daljini od Jeruzalema kao i 
gornje nalazište zlata. Jasno je, da mu od toga potječe ime (Aurana), kao 
i sve bajke rimskih pjesnika o »dalmatinskom metalu«, kojega stvarno 
uzevši nikad nije bilo u samoj Dalmaciji. 

Prirodne linije božanskih spirala određene su ležajima eruptivnog 
kamenja. Za Danteovu naučnu koncepciju osobito je važan smještaj mosla¬ 
vačkog dijabaznog porfirita u dolini Velike Sredske kod Samarice. To je 
najtvrđi ruptivni kamen, crno-sive, nešto zelenkaste boje, koji upotreblja¬ 
vaju kipari i klesari za spomenike i uresne predmete. Iskonsko mu je mje¬ 
sto nepoznato, a rasprostranjenje maleno. Interval njegove spirale iznosi 
devet milja. Isti faktor očituje se u udaljenosti Zagreba, Marije Bistrice i 
Jeruzalema. Prve dvije daljine iznose 45 milja, dok je Jeruzalem udaljen 
33 puta toliko. Distancom Zagreba i Marije Bistrice određen je smještaj 
prvih građevina na božanskoj crti: Crkvene, Bele Crkve i Garića (45 + 
45 + 45 stupnjeva). Ul stupnju ogromne biskupske kule sadržana je jeda- 
naestina, a u priklopu Crkvene trideset i trećina udaljenosti moslavačkog 
središta od središta Svete Zemlje ili od Danteove osovine svijeta. Obadva 
količnika faktori su svemirskog sklada, kako sam prikazao u studiji »Čudo 
Kasiopeje«. Njihovi umnošci s Beatricinom brojkom pokazuju prirodne 
tragove sklada na zemlji. 

Proučavajući detaljno stare rudarske uzance knezova Zrinskih nala¬ 
zimo isti matematički simbol kao i u Danteovu »Novom Životu«. Iskustvo 
naših srednjevjekovnih rudara potvrđuje znanstvenu realnost Božanstvene 
Komedije. Tajinstveni princip broja devet određen je upravo upadljivo 
jasno u daljini našeg glavnog narodnog prošteništa od hrvatskog najboga¬ 
tijeg nalazišta zlata kod Cernika. Distancija iznosi 9X9 rimskih milja. 
Odatle dolazi ime Zlatar. Njegova udaljenost od astrološkog središta Pa- 

lestine iznosi 9 2 Xi9 rimskih milja, jednaka je dakle čistom produktu bro¬ 
ja devet s relativnom težinom zlata. Značaj ovog računa nadilazi sve pri¬ 
rodne mogućnosti, pa bi se Danteovim riječima mogao nazvati »la piu bella 
alterazione«. Sveti krug Zlatara najvažniji je u kršćanskom svijetu. U nje¬ 
govu središtu nalazi se Jeruzalem i Betlehem, a na periferiji Rim. 

Prije kršćanstva i poganskog Rima važio je haldejski i grčki krug 
s polumjerom od 9X99 milja. Prema njemu je Dante izračunao veličinu 
podzemnog svijeta, koncentričnu udaljenost zlih jaruga i paklenog pred¬ 
vorja, gdje se nalaze znameniti stihovi svjedočanstva o Božanskoj snazi i 
kraljevskoj Mudrosti. 

U svim gornjim računima stapaju se na čudesan način brojevi 9, 11 
i 19. To su relativne težine bakra, srebra i zlata, koje u starim astrološkim 
alegorijama predstavljaju Veneru, Mjesec i Sunce. Iz toga logično slijedi, 
da se prirodna strana istine opjevane po Danteu nekad sakrivala iza sim¬ 
boličkog lica Vulkanove žene, božice Cypris (Venus). Jednako je jasno, 
da romanska amfibologija u riječima »novi« i »deveti« predstavlja isto¬ 
dobno kršćansku reakciju protiv poganskog kulta ljepote i ljubavi, afirma¬ 
ciju nove istine, koju zastupa Crkva. Ta istina ne osporava općenitog pri¬ 
rodnog reda, što postoji od iskona. Realnost njegovu priznavaju i danas 
rudari na dan svoje zaštitnice sv. Barbare, koja se slavi o podnevnom na¬ 
stupu Beatricina svijetla. 

Zakoni tajinstvenog sklada izraženi su u našim srednjevjekovnim gra- 
đevinama u gornjem Ivaniću i pokraj garićkog brda Mjeseca. Treća točka, 
još značajnija za arhitekturu Danteova djela, nalazi se u selu Jezeru, 15 
km sjeverozapadno od Siska. Tamo se nalazi sjecište Save s pravcem, što 
spaja ivanićka svetišta s Rimom. Mjesto je upravo neshvatljivo usklađeno 
sa središtem kršćanstva, Atenom i Svetom Zemljom. Uzevši broj rimskih 
brežuljaka (jedanaest) za temeljni interval, dobivamo od hrvatskog Jezera 
slijedeće geografske distance: Zagreb i Garić 2, Rim 2 5 , Atena 2®, gora 
Liban 2 7 .^ Broj dva je s prirodno-astrološkog stajališta faktor pokreta. 
Autor Božanstvene Komedije definirao ga je slijedećim riječima: »Che per 
lo due s’ intende U movimento locale, lo quale e da un pimto a un altro di 
necessita (Convivio II. c. XIV.) 

Pobliže razmatranje prirodnih odnosa objašnjuje nam, zašto je Garić 
bio nekad župski grad zagrebačkih biskupa i zašto su se neki poglavari naše 
biskupije u srednjem vijeku nazivali garićkim županima (Comes de Garich). 
Zbog istih razloga odabran je Ivanić za ishodište mjerenja naše domovine. 
Mjesto je određeno slijedećim distancama: Rim ii 2 X3, Atena n 2 X6, 
Sveta Zemlja (gora Karmel) n 2 Xi2. 

Daljina Rima od starodavnog središta Panonije podijeljena je u skla¬ 
du s brojem rimskih brežuljaka i spomenutom Danteovom definicijom na 
11X2°+11 milja. Djelište se nalazi u neposrednoj blizini opisanog sela 
Jezera na Savi. Po svemu se čini, da je Dante vrlo dobro poznavao tu for¬ 
mulu i njezino prirodno značenje. 

Jedanaest je relativna težina srebra i astrološki broj Mjeseca. Pjesnik 
ga je uzeo za mjeru paklenih bolgova (zlih jaruga), odredivši njim pravil¬ 
nost i veličinu podzemnog svijeta. Osmi krug ima deset koncentričnih bolga 

po ii milja. To je krug hipokrizije, posljednji oko Jezera Kocit. Prema 
sređnjevjekovnoj etimologiji »ypocrita« dolazi od »yper,« i »crisis« te znaci 
»odozgo pozlaćen« (Dr. I. Kršnjavi). Takva je u Danteovim očima bila 
ondašnja Evropa, kad su pape odselili iz Rima. Posve je vjerojatno, da je 
kod rasporeda krugova oko središta zemlje imao u vidu geografsku pra¬ 
vilnost našeg hrvatskog Jezera, jer je to najsavršenija točka sklada Pano¬ 
nije, Rima, Atene i Sv. Zemlje, određena rimskim intervalom božanskih 
krugova. Ovo ne znači, da je veliki Firentinac pjesnički identificirao našu 
zemlju sa sredinom pakla, kako je Basserman učinio s Kranjskom. Pjesni¬ 
kov pogled dopirao je dalje, tražeći posvuda samo tragove i dokaze iste 
Mudrosti, bez koje ne možemo zamisliti ni najnižeg svijeta. 

Sve okolnosti potvrđuju nam fantastičnu bestemeljnost hipoteze, pre¬ 
ma kojoj bi gora »Tabernik« bila identična s Javornikom u Kranjskoj, Ko¬ 
cit sa smrznutim Cirkničkim jezerom, a cijelo dno pakla s Postojnskom 
spiljom. Dante nije trebao prirodnih uzora za svoje pjesničke slike. Jedino, 
što je uzimao od prirode, bila je znanstveno utvrđena istina. Naslućujući 
pravi smisao alegorije, naš prevodilac Dr. I. Kršnjavi izrazio je vrlo pla¬ 
stično njegovu ideju: 

»Da je na tu ledenu koru spala Tovarnik planina ili Pietrapana ne bi 
krknula ni pri kraju«. (Pakao XXXII., 16—39.) 

Broj pjevanja određuje udaljenost hrvatskog Jezera od Rima (32 ili 
2 5 Xii), dok početni broj stiha ustanovljuje daljinu istog mjesta od Fruške 
gore kraj Tovarnika u Srijemu (16 ili 2 4 Xii milja). Značenje jedinice 
ovoga računa protumačio je aDnteu njegov pradjed Cacciaguida u Raju. 
(»Ti držiš, da tvoja misao k meni dolazi od onoga, što je prvo, kao što 
dolazi pet i šest iz jedinice, koju dobro poznaješ«. Par. XV. 37—69.) 

Historija nam potvrđuje, da su Rimljani mnogo pažnje posvećivali 
srijemskim kamenolomima i rudnicima, pa lako možemo sebi predočiti, 
kako je pjesnik došao do svoje zamisli. Realnost nejgova djela veća je od 
svih mogućnosti, koje su mu komentari stoljećima pripisivali. Ona je toliko 
istinita, da može poslužiti kao polazna baza suvremenim geognostičkim i 
historijskim istraživanjima. Štaviše, ona nadilazi znanost, pružajući čovjeku 
utjehu o božanskom podrijetlu svega što postoji, jer sadrži nepobitne argu¬ 
mente o djelu, gdje su »stavili ruku i nebo i zemlja« (Ha posto mano e 
cielo e terra.) 

Skolastički učenjaci znali su više od starih Rimljana, koji su svoje zna¬ 
nje baštinili od haldejskih, egipatskih i grčkih astrologa. Danteova ljubav 
ili točnije rečeno težnja njegove inteligencije nije samo mistična kreacija 
ljudskog duha u alegoriji anđela i svrstavanju zvijezda. Zaručnica s Li- 
bana najčudesniji je izvor višega reda. Ona je neshvatljiva stvarnost, tajin- 
stveno vrelo Mudrosti, ili — kako Dante kaže — »una cosa venuta da cielo 
in terra a miracol mostrare.« 

A. R. BU EROV : 


UMJETNIČKO DJELO IZMEĐU DVIJU 

SKRAJNOSTI 

Uvod. 

Nijedno područje ljudske djelatnosti nije toliko istraživano koliko 
umjetničko stvaranje. Kako su djela vremenski prije znanstvenih rasprava 
o njima, kušao se sa svih strana protumačiti fenomen umjetničke kreacije. 
Nigdje nijesu građena neka pravila prema kojima bi se dalje stvarala djela. 
Pravila su nastala tek na osnovi već danih umjetničkih produkata. Značajno 
je pri tome, da nijesu toliko davane upute za stvaranje, koliko se nastojalo 
prodrijeti u bit već danog djela, približiti mu se i na neki način odrediti 
magične snage, koje vjekovima privlače čovjeka, da im uđe u tajnu. Stvar 
je razumljiva, jer nema ljudskog djela, koje bi svestranije i u najzakutnije 
predjele duše djelovalo, kao što djeluje umjetna. Nije čudo, što se onda 
kušala na razne načine protumačiti tajna umjetničkog stvaranja odredivši 
na neki način i preduvjete, kako se postizava umjetnički efekat. Na putu 
istraživanja zagonetnog područja iskrsnulo je bezbroj teorija, manje više 
uspjelih nagađanja, približnih uputa i svestranih osvjetljivanja. I onda, kad 
se raspravljalo o historijskim pitanjima i filozofskim problemima, kušalo 
se barem iz daljega da se priđe bliže djelu i da se odrede bitne značajke 
umjetničkih pojava. Danas se gotovo ne možemo više snaći u množini i šaro¬ 
likosti ovakovih pojava, a što je najgore ne znamo, gdje bi postavili izne- 
senu teoriju s obzirom na umjetnički akt stvaranja. Svim teorijama nepo¬ 
sredni je objekt umjetničko djelo, ali ono je rezultat duljeg rada i priprav¬ 
ljanja, marljivog izrađivanja i popravljanja i napokon definitivne redakcije, 
koju čitalac ima pred sobom. Stoga je nužno ustanoviti, kod pojedinih te¬ 
orija, da li se odnose na predradnje, izradu ili konačnu izrađenost djela. 
Ovdje će se iznijeti nekoliko teorija, koje su htjele probiti maglu i protisnuti 
se bliže ljepotnoj pojavi, kakva se očituje u umjetničkom djelu. Ne može 
biti govora o konačnom rješenju pitanja, nego treba upozoriti na ekstremna 
gledanja u području književnosti, a istina će biti nekako po sredini ili na 
dodirnim točkama dviju skrajnosti. Kao podloga služi umjetničko djelo i 
na njemu treba ispitati iznesene teoretske probleme. Pri tome je važno pi¬ 
tanje nastanka, oblikovanja i konačnog izrađivanja djela. Za sve faze imamo 
bezbroj teorija, koje su kušale riješiti umjetnički problem. Dvije glavne 
struje otprilike uključuju sve teorije: subjektivistička i objektivistička, te 
na P°k on posredna teorija kao sinteza subjektivnih i objektivnih elemenata, 
koji čine bit estetskog fenomena. 

Postanje umjetničkog djela. 

Umjetničko djelo kao i svako drugo ima početak u ljudskoj djelatnosti. 
Kao takvo mora u sebi nositi elemente ličnosti stvaraoca i duševnih moći, 
koje sudjeluju pri izradi. Ali čovjek, pa ni umjetnik, nije odijeljena poje- 
dinka bez veze s okolinom i društvom. Prema tome se može postanje 

umjetničkog djela promatrati kao djelo pojedinca i zajednice, odnosno kao 
psihologija društva i pojedinca. Djelo nastaje u glavi umjetnika kao pred¬ 
stava ili ideal, a tek kasnije pojavljuje se u osjetnim elementima riječi, boja 
ili mramora. Tu se mora razlikovati formacija ideala ili koncepcija umjet¬ 
ničkog djela od izrade ili eksteriorizacije. Bez jasne ideje ili predstave umjet¬ 
ničkog djela, koje se ima ostvariti, djelo bi bilo nejasno i nepovezano. Ideal 
je predstava mašte o budućem djelu i to kao precizna slika, čista intuicija 
ili unutarnja vizija, koja lebdi pred duševnim očima. Dante je imao prije 
izrade jasan i precizan pojam odnosno određenu individualnost Beatrice, 
te ju je kasnije pretočio u riječi. Leonardo da Vinci imao je isto tako izra¬ 
đen ideal ili predstavu Posljednje večere, prije nego što se dao na konačnu 
izradu. Ovaj već formirani ideal ili predstavu umjetnik daje svijetu izradom 
ili eksteriorizacijom, jer bi bez izrade djelo ostalo u krugu ideja i izvan 
realnosti, pa prema tome ne bismo imali u čemu uživati. Pri izradi dolazi do 
sve svoje punine pojam tehnike umjetnika, a ona je uvjetovana umjetničkim 
idealom. Zamišljenoj predstavi mora odgovarati i određena tehnika, a ne 
bilo koja. Tako je djelo u neku ruku svojim idealom ili umjetničkom pred¬ 
stavom već određeno u pogledu buduće izrade, jer umjetnička tehnika nije 
opće valjan kliše, koji pristaje svakoj umjetničkoj viziji. Ovo je navelo 
Crocea, da je sasvim zanemario ovaj drugi momenat, t. j. izradu djela, što 
naziva ekstrinsekacijom, koja je sporedne važnosti, jer je umjetničko djelo 
gotovo i izrađeno već u samoj viziji. Vanjski elementi riječi, boja, mramor 
mogu biti samo fizička ljepota, koja s umjetnošću nema ništa. Ovo je veoma 
važna stvar s obzirom na ono što ćemo kasnije reći. Croceu je naime važna 
ona subjektivna komponenta odnosno umjetnička vizija, a objektivizacija 
vizije ispada iz pojma umjetnosti. Prema svemu tome može se zaključiti, 
da djelo nije rezultat slučajnosti ili instinktivnosti nego promišljenog du¬ 
ševnog rada, a tako se i mogu protumačiti popravci ili korekture, koje su 
umjetnici izvodili na svojim djelima, očito uviđajući da nijesu ostvarili do 
kraja zamišljenu viziju. Nasuprot ovom mišljenju, dijelom intelektualistič¬ 
kom, Bremond je postavio više mističku teoriju, gdje bi uloga razuma bila 
mnogo manja. Još dalje je pošla teorija tvrdeći, da umjetničko djelo na¬ 
staje iz područja nesvijesnoga a ne kao rezultat svijesnoga oblikovanja 
ideala ili vizije. Teoretičari su se naslanjali u tom pogledu na izjave nekih 
umjetnika (Bahr, Bourget, Saint-Evremond) ali je očito, da su pomiješali 
granice između umjetničke koncepcije i inspiracije. To se dade zaključiti iz 
riječi Nietzschea, kad govori o inspiraciji. Drugi su opet mislili, da se 
umjetnički ideal ili vizija ne mogu nikada izraziti ili dostići. Platonu i Cou- 
sinu vizija je nedostiživa i sve što umjetnik izrazi samo je sjena ideala, 
recimo, o tijelu. 

Sada se postavlja pitanje, da li umjetnička vizija ili ideal stoji pod 
dojmom vanjskih okolnosti. Da li umjetnik formira ideal neovisno od rase, 
prirode i vremena ili ti momenti utječu na izgradnju ideala, koji će umjetnik 
ostvariti u djelu? Kad je govor o imitaciji modela ili prirode, utjecaj je 
očit, jer tu kao da umjetnik nema svoga ideala ili vizije, nego jednostavno 
kopira vanjski objekt. Ali i kod drugih slučajeva može se zapaziti utjecaj 
vanjskih okolnosti. Tako, recimo, umjetnički milieu utječe na formiranje 

ideala ili vizije, jer koliko god umjetnik bio neovisan, vidimo u jednoj 
vremenskoj periodi upadljive sličnosti među umjetnicima i tek jedan geni¬ 
jalan umjetnik sintetizira sve značajne poglede na umjetnost, te tako nastaje 
stil pojedinih epoha: barok, romantika i t. d. Ipak su pogriješili teoretičari 
tumačeći genezu djela i pojava umjetnika čisto deterministički: ova okolina 
može dati samo ovakvo djelo i ovakva umjetnika. Tako govori Taine u 
ovoj (Holandiji) zemlji, voda stvara travu, trava čini životinje, koje daju 
sir, maslac i meso, a sve to određujđ čovjeka (Philosophie de 1’ art p. 55). 
S pravom je odgovorio De Wulf, da bi u Holandiji moralo biti na hiljade 
Rubensa, ako je umjetnička klica slična biljnoj ili zašto dva brata Corne- 
illea nijesu jednako veliki pjesnici, a nalazili su se u jednakom milieu i ro¬ 
đeni su od iste majke. Zašto Rubensov učenik Van Dyck uza svu vjernost 
učitelju postaje zasebna umjetnička ličnost? Zato što ni vrijeme ni klima ni 
ista škola ne mogu uništiti žig ličnosti utisnut pojedinim djelima te dakako 
ne mogu do kraja tim načinom protumačiti umjetnički fenomen. Upravo 
zbog ličnog elementa umjetnost je nazvana stvaranjem, jer da djela sliče 
jedno drugome kao tvornički proizvodi, onda bi se zvala fabrikacija. Ono 
najljepše u djelu izvučeno je iz duše umjetnika. Ako umjetnička vizija nije 
uvjetovana isključivim dojmom vanjskih elemenata, onda se moraju tražiti 
unutarnje ili subjektivne komponente, koje sudjeluju i bitno određuju 
umjetničko djelo. Kreativna imaginacija i inteligencija daju smisao riječi¬ 
ma, bojama i glasovima. Na gotovom djelu može se lako zapaziti snaga 
dviju estetskih moći: mašte i razuma. Pa i umjetnost primitivaca pokazuje, 
da nijesu jednostavno kopirali nego izrađivali prema svome zamišljenom 
idealu ili viziji. Priroda ne daje čovjeka s jednim okom i jednom nogom, 
ali slikar imaginacijom i razumom nadomješta manjak slikarije. Tu se 
očito vidi sudjelovanje mašte i razuma. 

Eksterio rizacija . 

Umjetnički ideal ili vizija najsavršeniji je oblik umjetnine, ali u tome 
stanju ne ostaje, nego unutarnjom snagom teži za izražajem. Izražaj sam 
teoretski govoreći ne ide strogo u samu umjetnost nego je više nešto vanj¬ 
sko i, kako veli Bremond, nečisto u isporedbi s kristalom umjetničke vizije. 
Ona se pretakanjem u obične riječi degradira samim tim, što se mora za¬ 
odjenuti ruhom naših svagdašnjih otrcanih riječi. Međutim činjenica je, da 
vizija gotovo fatalnim nagonom tjera na izradu ili eksteriorizaciju, da i 
drugi vide i osjete ono, što je umjetnik osjetio. Vizija tako reći tjera pjesnika 
i on joj daje književni oblik. Kako sam prije spomenuo, Croceu je vanjska 
izrada nebitan momenat, jer je izraz već gotov u umjetničkoj viziji i njo¬ 
me je određen. Međutim može se dosta ozbiljno prigovoriti takovu shva- 
tanju, jer koja korist od samih umjetničkih vizija, koje nijesu privedene u 
djelo odnosno dobile fizičku vanjštinu, s tim više kad je Croce estetski feno¬ 
men sveo na literarni izraz, pa po čemu ćemo doživjeti umjetničko djelo, 
ako ne po izražajnom elementu? 

Makar vanjski izraz bio nešto fizičko i vanjsko, opet je to jedini put, 
kojim promatrač dolazi do umjetničke vizije. Drugi su u eksteriorizaciji 
gledali oterećivanja nagomilanih snaga, a tu je dakako ukopčan momenat 

koristi, t. j. olakšanje. Međutim umjetničko djelo nastaje, kad su sve druge 
brige uklonjene. Isto tako umjetnost nije neka vrst igre i luksusa (Kant, 
Plehanov), jer to ide više u emotivnu stranu djela, a nikako ne tumači ge¬ 
nezu djela, osim toga to umanjuje njeno dostojanstvo izjednačivši izradu 
umjetnika sa sportom ili kojekakvom komedijom. Poznat je dobro opsežni 
martirologij umjetnosti, a da bismo se mogli zadovoljiti tim tumačenjem, 
jer koliko se umjetnika-nesretnika u životu pokorilo inspiraciji i radilo u 
najtežim prilikama i njihov rad ne možemo kvalificirati kao igru. Ovdje 
je mjesto, da se stavi inspiracija ili furor poeticus, koji sudjeluje i kod 
umjetničke vizije, ali još više u času eksteriorizacije, kad unutarnja inspi¬ 
racija neodoljivo teži za izražajem. Kakve je prirode furor poeticus, o tome 
je opet mnogo napisano, ali ovdje mu je mjesto i pravo značenje. 

Odnos vizije prema eksteriorizaciji . 

Do sada smo promatrali dva momenta kod geneze umjetničkog djela: 
oblikovanje ideala, intuiciju, viziju i eksteriorizaciju ili izradu. Nastaje 
pitanje, kakav je odnos među njima? Svakako je druga faza, t. j. izrada, 
ovisna o prvoj ili viziji. Vremenski dolazi iza vizije. Uopće se može reći 
da je odnos raznolik prema tipu umjetnika. Jedni dugo nose u sebi sliku 
ili viziju, a drugi u času koncipiranja ideala odmah izrađuju. Jedni idu la¬ 
gano, popravljaju i preinačuju viziju, a drugi se odmah laćaju posla. Vizija 
se negda pojavi nenadano i preko očekivanja, a drugi put treba dugo čekati, 
dok se slika pokaže u savršenu obliku. Za Rubensa kažu, da je iskrslu vi¬ 
ziju odmah stavljao na platno — od vizije do platna bio je malen razmak. 
Kako drugi opet dugo nose u sebi ideal i viziju, poznato je iz autentičnih 
izjava umjetnika, koji su jedno djelo nosili u sebi ičtav život, dok mu nijesu 
dali napokon vanjsku formu. Vrijeme između vizije i eksteriorizacije na¬ 
zvao je Nazor sretnim imenom, uzetim iz zoologije — inkubacija. Ona je 
zavisna od karaktera umjetnika. Tako su svi ljudi u neku ruku umjetnici 
koliko mogu imati vizije, ali svima nije dano, da im dadu vanjski oblik. Te 
vizije s njima umiru, a drugi — umjetnici — mogu ih zaodjenuti adekvat¬ 
nim vanjskim oblikom. Tu je zapravo granica između umjetnika i ne-umjet- 
nika. Dakako da su vizije umjetnika intenzivnije, jače i svestranije nego kod 
neumjetnika, ali ih i ovi mogu imati u izvjesnom obliku. Neumjetniku još 
nedostaje moć izražaja i to ga onda potpuno dijeli od pravoga umjetnika. 
Eksteriorizacija predpostavlja umjetničku tehniku, bez koje se ne može 
ništa. Kako je težak put od vizije do konačne izradbe dokaz su brojna uni¬ 
štenja vlastitih djela, kod kojih su umjetnici držali da nijesu dali umjetnič¬ 
kom idealu adekvatnu formu. Dok su jedni spaljivali djela, drugi su ih do¬ 
tjerivali dugi niz godina. Zapravo veoma rijetko uspijeva umjetniku ade¬ 
kvatno izraziti viziju i tim se tumači njihovo nezadovoljstvo s djelima (vidi 
De Wulf, La beaute et l’oeuvre d’art p. 43). 

Ljepota umjetničkog djela . 

Za umjetničku intuiciju, koja je dobila adekvatnu vanjsku formu ili 
izražaj, kažemo, da je lijepa. Umjetničko je djelo uspjelo. Ono je lijepo, a 
ovaj se atribut ne smije uzeti, kao da bi se ljepota samo na vanjski način 

nalijepila kao stran elemenat drugome elementu. Kao ljudsko djelo nosi 
na sebi sve značajke čovjeka-stvaraoca, a to ga dijeli od prirodnoga lijepoga, 
koje je također lijepo, ali u drugom smislu, kako kaže Bergson, jer nije 
priroda djelo ljudsko. Stoga je umjetničko djelo čovjeku bliže nego pri¬ 
rodna ljepota, jer je stvoreno od čovjeka, da govori čovjeku. Platon je 
takvim ljudskim djelima porekao atribut ljepote na temelju njegove poznate 
filozofske pretpostavke, da čovjek ne može ostvariti ideal ljepote u djelima. 
Diderot i Pascal naprotiv uzvisuju prirodnu ljepotu na štetu umjetničke 
ljepote očito iz razloga koristi, koji se obično nalaze na dnu naše simpatije 
za prirodu. Ali umjetničko djelo nadvisuje prirodu s obzirom na čovjeka, 
jer ovo neposrednije govori čovječjoj duši, budući da je stvoreno od nama 
sličnoga čovjeka. Osim toga to djelo nije samo odražaj ljepote ili je lijepo 
koliko je kopija realne prirode, nego je lijepo samo po sebi. Ono ima vla¬ 
stitu ljepotu i k tome je lijepo ljudski. U čemu se onda sastoji umjetnička 
ljepota? Ovo je najteže pitanje estetske problematike i na njemu su se 
razišle estetsko-literarne teorije na području književnosti. Upravo su se 
obrazovale dvije ekstremističke struje s nijansiranim podrazredima: 
objektivistička i subjektivistička. Nalazeći se pred umjetničkim djelom jedni 
su orgovorili, da se ljepota nalazi u objektu neovisno od subjekta, dakle 
izvan nas, a drugima je ljepota u impresijama, koje ispunjaju našu dušu 
nalazeći se pred djelom — ljepota je u subjektu. Klasična estetika naginjala 
je više objektivnim elementima umjetničkog: red, simetrija; a moderni vide 
ljepotu u subjektivnim stanjima duše, koja projiciramo na djelo. Tako je 
umjetničko djelo zapalo među dvije ekstremne struje shvatanja umjetnosti 
i ta se borba vodi već od Grka do danas. Na sreću postoji i jedna posredna 
teorija, koja kaže, da ljepota umjetničkog djela nije isključivo ni u objek¬ 
tivnim elementima ni u subjektivnim nego u njihovoj sintezi. Bezbrojne su 
teorije u okviru subjektivizma kao i objektivizma. 

Subjektivizam — Teorija Einfuhlunga . 

Ova se struja naziva još i psihologizam, tvrdeći da ljepota nije u 
objektima nego u našem duševnom stanju, koje prenosimo na djelo. Ovaj su 
pravac u estetici do kraja izgradili Lipps, Volkelt te Muller-Freienfels, a 
k njima možemo ubrojiti i Crocea. Njemački izraz mogli bismo prevesti 
»umjetničko oživljenje« djela, jer djelo je na neki način mrtvo i tek u kon¬ 
taktu sa subjektom dobiva ljepotu. Francuzi su to preveli s izrazima simbo¬ 
lička simpatija, estetski sentimentalizam (sympatihe symbolique, sentimen- 
talisme esthetique). Nama je glavno značenje, to jest da je impresija 
umjetnosti fenomen ličnosti a ne objekta. Ima i ovdje različnih nijansa u 
shvatanju. Tako se empiristima ljepota sastoji u impresiji na naša sjetila. 
Objekti su tu samo kao nadražaj za osjetila ali ne razuma. Takva bi lje¬ 
pota prirodno bila zajednička ljudima i životinjama, jer i ove imaju osjetila. 
Idealisti stavljaju težište na djelatnost duha. Ljepota je kreacija duha, jer 
za njih postoji samo realnost duha, a umjetnost je proces duha i ovaj se 
realizira u umjetnosti bez obzira na sjetila. Croceu je estetska djelatnost u 
imaginativnoj intuiciji a ne intelektualnoj. On odbija teoriju o potrebi sen¬ 
zibilne intuicije priznajući samo aktivnost duha. Ne ćemo se zaustavljati na 

pojedinim piscima, nego ćemo iznijeti mišljenje glavnih zastupnika teorije 
Einfuhliinga . U čemu se ono sastoji? 

a) Pri promatranju djela u nama budi se emocija, bilo da je ona već 
postojala, bilo da je nastala u dodiru s djelom. 

b) Tada nastaje neke vrsti prebacivanje unutarnjeg duševnog stanja 
prema vani. Djelu dajem ono što pripada meni i tako priroda živi od su¬ 
bjekta. Literarni izraz boja, linije samo su modifikacije subjekta. Proces 
se završava kontemplacijom u objektu, koji je postao isto što i mi. Lipps 
nalazi uživanje umjetnosti u tom da nam se sviđaju sami sebi u djelu, koje 
je refleks našega »ja«. Prema tome kipovi se čine srditi ili veseli prema 
duševnom raspoloženju promatrača. Književno djelo manje prikladno za 
ovakva projiciranja duševnih stanja također poprima stanja čitača, te mu 
se prema njegovu duševnom stanju može djelo svidjeti ili ne svidjeti. I Cro- 
ceova teorija pripada ovamo, premda se on borio protiv ove eminetno nje¬ 
mačke teorije. On kaže: »Ljepota ne pripada stvarima, nije to fizički fakt, 
ona pripada aktivnosti ljudskoj, duhovnoj energiji (Esthetique comme 
Science de Texpression et linguistique generale p. 93). Na istome mjestu 
nastavlja: »Umjetničke spomenike, spiritus movens estetske reprodukcije 
nazivamo lijepim stvarima ili fizičkim lijepim. To je verbalan paradoks, 
jer lijepo nije u stvarima, ono uopće nije nikakva fizička pojava već je 
u aktivnosti čovjekovoj i njegovoj duhovnoj energiji. Lijepo u prirodi samo 
je nadražajno sredstvo estetske reprodukcije.« Istu misao ponovio je Croce 
u eseju »Umjetnost kao stvaranje«. Subjektivistička teorija naročito je izgra¬ 
đena u Njemačkoj. Muller-Freienfels pobija nastojanje objektivista, koji 
istražuju objektivne elemente kao izvor estetskog fenomena i svraća pažnju 
na ličnost umjetnika. Protumačiti djelo može se samo uronjivanjem u umjet¬ 
ničku prirodu stvaraoca. Tako je našao nekoliko tipova umjetnika (afektivni, 
intelektivni, agresivni i t. d.) i iz njihove prirode kušao protumačiti i 
umjetnički izrak. Diltey (Kultur der Gegenwart) našao je tri tipa umjet¬ 
nika s obzirom na njihov nazor na svijet (materijalisti i pozitivisti, objek¬ 
tivni idealisti i idealisti slobode) i pokušava odrediti kakav će biti njihov iz¬ 
raz. Na taj način htjeli su ući u tajnu umjetnčke ljepote. Prema njima umjet¬ 
nik stvara, bira izraz prema svome nazoru na svijet, tako da izraz natu^ 
ralista nije identičan s onim idealista. S druge strane, Nohl i Rutz htjeli 
su odrediti umjetničko djelo na temelju bioloških podataka odnosno na 
temelju tjelesne strukture umjetnika, koja određuje izraz umjetnika (našli 
su tri tipa tjelesnog držanja, koji dolaze do izražaja kod umjetničkog stva¬ 
ranja). Ove teorije nove njemačke estetike ne bi trebalo ni spominjati, 
jer se odnose više na istraživanje umjetničke forme, kad ne bi neki njima 
kušali protumačiti ljepotni fenomen, jer svima ovima ljepota se ne sastoji 
u objektu-djelu nego duhovnom nazoru ili tjelesnom držanju umjetnika 
odnosno estetski fenomen sveden je na istraživanje umjetničke ličnosti. 
Na ove teorije mogu se nasloniti svi pokušaji kritičara, koji na temelju 
ovakovih podataka određuju vrijednost djela bez obzira na objektivne 
elemente. U jednaku pogrešku upali su pristaše psihoanalize videći u 
umjetničkom stvaranju očitovanje strasti i kušajući protumačiti umjetničku 
ljepotu ne na temelju djela nego na osnovi erotskog stanja umjetnika, koji 

nužno iznosi u djelima nekoć zatomljene erotske porive. (Oto Rank, Reik). 
Sve ove teorije svode estetski fenomen na subjekt, a djelu i njegovoj for¬ 
malnoj strani malo daju. 

Dakako da se u ovakvim teorijama umjetnička tehnika gubi. Sve mo¬ 
guće literarne forme ne znače ništa kao ni izražaj sam, jer estetski se 
fenomen nalazi u tome, koliko smo u djelo ulili naših ličnih osjećanja. Po 
ovoj teoriji vrijedi jednako original i kopija, pravo stvaranje i diletantsko 
imitiranje. Osim toga naše je subjektivno stanje promjenljivo, pa bi se 
prema tome mijenjala i umjetnička vrijednost djela. Za istoga čovjeka 
prema duševnom raspoloženju djelo može biti danas lijepo a sutra ružno. 
Remek-djelo ostat će bez značenja, ako se nalazim u takvu duševnom 
raspoloženju, da ne osjećam potrebe da se s njim saživim. Charles Lalo je 
s pravom prigovorio (Les sentiments esthetiques p. 78), da je takova 
projekcija osjećaja nemoguća pri gledanju drame, gdje ima najoprečnijih 
karaktera u isto vrijeme na pozornici, a naše duševno stanje nije spremište 
iz kojega bismo mogli svakome ponešto dati, i ako dopustimo, da to mo¬ 
žemo učiniti jednomu. Tim bi se već narušilo jedinstvo duševnih funkcija. 

Sociološka estetika. 

Krivo je mišljenje, da je ova teorija nastala tek u posljednje vrijeme, 
kad je socijalizam i komunizam dobio i političku vlast u nekim zemljama. 
Zapravo su noviji sociološki estetici iskrivili pravo značenje teorije ogra¬ 
ničivši njen opseg samo na jedan društveni isječak. To naročito vrijedi za 
estetike marksističkog pravca, koji su socijalni fenomen ograničili na pro¬ 
leterski dio ljudstva, a svemu drugome niječu pridjevak socijalnosti. Stariji 
teoretici sociološke estetike shvaćaju društvo u cjelini ne dajući prednost 
bilo kojemu staležu nego promatrajući problem kao čisto literarno pitanje. 
Njima je sasvim sporedno, kakve je vrste odnosna socijalna sredina, a 
marksistički teoretici priznaju vrijednost prosuđivanja umjetničkog djela 
samo proletarskom dijelu. Stoga su pogriješili njihovi pisci pišući u tim 
problemima: Bogdanov, Lunačarski, Freville Glivenko i drugi. Tako je 
na primjer Zveličinskaja sasvim neopravdano strpala sv. Augustina među 
feudalne estetike, i ako u njegovo vrijeme feudalizma nije ni bilo. Mnogo 
obzirnije i književnije postupaju drugi pisci: Needham (Le developpe- 
ment de l’esthetique sociologique en France et Angleterre 1926), Gross 
(Mouvement literaire socialiste depuis 1830), Lukacz (Zur Sociologie des 
modernen Dramas) i neki drugi, kao talijanski marksist Labriola. Ovdje 
ne može biti govora o jednostranim pogledima Marksa, Lassallea i Le- 
njina, koji su o tom problemu pisali, ili recimo Proudhona, Kojega i fran¬ 
cuski estetici smatraju abnormalnim u pitanju književnih problema. Socio¬ 
loški smjer u prosuđivanju književnosti stariji je mnogo od Marksa. Tako 
sam Croce navodi De Bonalda, grofa de Barante, a naročito je to istakla 
madame de Stael. Postoji o pitanju golema literatura, većinom fragmen¬ 
tarna i jednostrana, stoga se ovdje iznosi tumačenje Charlesa Laloa kao 
najznanstvenije i najknjiževnije, a dao ga je u djelu »Lcj sentiments esthe- 
tiques «. On vidi u svim ljudskim djelima samo socijalnu vrednotu. Umjet¬ 
nička je ljepota socijalna ljepota a ne individualna, to jest umjetničko djelo 

nije lijepo, ako kao takvo nije priznato po kolektivu bilo kakve vrste: ari- 
stokratskom, proletarskom i t. d. Ljepota dakako nije u objetu-djelu nego 
u dušama određenog kolektiva, koji slično teoriji Einfuhlunga svoja duševna 
stanja unosi u umjetničko djelo. Ako bi umjetničko djelo pružilo zadovolj¬ 
stvo samo jednom čovjeku, to još ne bi bio estetski fenomen, jer je sam. 
Prema tome, ako hoćemo znati je li djelo lijepo, moramo pitati suvreme¬ 
nike i grupu ljudi, među kojima je djelo niknulo. Njihov sud bit će mjero¬ 
davan kriterij uspjeha. Djelo Vergilija lijepo je zato što se svidjelo nje¬ 
govim suvremenicima, odnosno sličnu društvenu sloju ljudi u bilo kojem 
vremenu. Svaka umjetnost pretpostavlja publiku kao djelitelja estetskih 
sankcija — kaže Lalo. Umjetnička tehnika varira prema društvenim pro¬ 
mjenama i mijenama ukusa. Fidijina publika tražila je mirne linije i ujed¬ 
načene tjelesne pokrete, a osudila bi usplahirenu tehniku Van Gogha ili 
književnog ekspresionizma. Što je nekada bilo lijepo, s promjenom društva 
može postati neskladno. Lalo otvoreno priznaje, da umjetnička ljepota 
nema u sebi ništa stalno i apsolutno. Ovakovo naziranje nije teško opovrći, 
jer bi po toj teoriji sva prošla umjetnost koja više ne odgovara ukusu 
današnjeg društva imala samo arheološku vrijednost. Međutim svakodnev¬ 
no iskustvo uvjerava nas unatoč svim društvenim promjenama o valjanosti 
umjetničkih djela Fidije, Homera, Dantea i drugih. Preko promjenljivih 
okolnosti čovječanstvo u njima gleda nepromjenljivu ljepotu zato što estet¬ 
ski kriterij nije ni u pojedincu ni u kolektivu nego u nekim objektivnim 
elementima djela. Umjetnička ljepota vječno je mlada, a na objekciju za¬ 
što se i današnje društvo divi oblicima prošlosti i rado gleda retrospektivne 
izlozbe, Lalo odgovara, da je to iluzija, pomanjkanje ličnog uvjerenja i 
ljubav prema historiji (De Wulf -o. c. p. 70). Ne može se reći kao Lalo, 
da živimo u epohi dekandence, jer su se velikim djelima divili u doba naj¬ 
vidovitijeg shvaćanja umjetničkih djela kao i u vrijeme umjetničke deka¬ 
dencije. Općenito se priznaje, da je bilo razdoblja s pokvarenim ukusom 
i nevaljalim te promašenim stilovima (kaćiperstvo u Francuskoj), a prema 
toj teoriji i oni bi imali isto pravo na život kao i francuski klasici, jer su 
imah sredinu, koja ih je razumijevala. Ipak se danas o toj pojavi piše kao 
o nekoj nastranosti. Ako Chapelaine nije jednak Racineu znači, da sudimo 
po nekom drugom kriteriju a ne samo uspjehu ovoga ili onoga kod publike. 
Simpatija općinstva može biti znak uspjeha, ali nikako kriterij valjanosti. 
Stoga opravdano pita Arreat: »Zar je Wagner manje vrijedio, kad su ga 
izvizdali u Parizu nego danas, kad mu se divimo svi?« Osim toga može se 
historijski potvrditi, da je bilo velikih umjetnika, koji su stvarali u suprot¬ 
nosti s konvencionalnim shvaćanjima suvremenika. Oni su krčili putove, 
koje je istom potomstvo primalo kao valjane. Osim toga, broj glasova ne 
može odlučiti o vrijednosti umjetničkog djela, a ako odlučuje o kvalitetu, 
onda je dosta i jedan glas, da opravda vrijednost dijela. Lalo je prigovorio 
teoriji Einfuhlunga, da zaboravlja tehniku djela, ali prigovor jednako vri¬ 
jedi i za njega, jer on traži ljepotni kriterij u svijesti kolektiva, a drugi u 
svijesti svakoga pojedinca. Ovdje treba spomenuti pseudodemokratsko hva¬ 
lisanje o socijalizaciji umjetnosti, gdje bi umjetnost bila jednako shvaćena 
i pristupačna svim ljudima. To je utopija, jer uz nejednaku duševnu spo- 

sobnost ljudi nemoguće je da ljudi jednako uživaju u ljepoti umjetnine. 
Neko će vječno ostati tup za shvaćanje umjetnosti, a drugi će je odmah 
razumjeti. Može se tome približavati popularizacijom umjetnosit i odgo¬ 
jem, ali, potpuno izjednačenje protivi se prirodi ljudi, koji su nejednako 
umjetnički raspoloženi. Jedino u tom smislu ispravnt je Lenjinova rečenica: 
umjetnost pripada narodu. Možemo biti najbolji prijatelji naroda, ali će 
ljepote Dantea ostati većinom skrivene očima neukog naroda, dok profi¬ 
njeni umjetnik u njima nalazi čari. Jednako su utopističke tvrdnje Trockoga, 
da će u komunističkom društvu prosječni čovjek doseći umjetničku razinu 
Homera i Shakespearea (Trocki: Literatura i revolucija, strana 194). 

Zaključak 

Sve izložene teorije nazivamo umjetničkim subjektivizmom. Ima još 
mnogo sličnih teorija, ali je svima zadnja riječ, da ljepota nije u djelu 
nego u našim duševnim stanjima, samo što to na razne načine tumače: 
bilo da mi projiciramo duševno stanje u djelo (Einfiihlung), bilo da odlu¬ 
čuju duševna stanja kolektiva (sociološka) ili napokon da naša duševna 
stanja pri dodiru s djelom imaju praktičnu korist( pragmatisti). Ali nijedan 
od ovih pravaca ne vodi računa o cjelini estetskog fenomena. Bez zane¬ 
marivanja i jednog od ovih spomenutih momenata treba ipak tražiti tvrđe 
i trajnije kriterije umjetničke ljepote i to u samim djelima, pa te objektivne 
elemente spojiti sa subjektivnim i u njihovoj sintezi ustanoviti objektivne 
kvalitete, koje opravdavaju naše povjerenje prema djelima tijekom vje¬ 
kova. »Kao znanstvena i moralna baština, tako se ni baština umjetničke 
ljepote ne rasipa periodično, da se ponovno skuplja, nego se obogaćena 
vjekovima prenosi na potomstvo. To je kolektivno dobro, kojega čuvanje 
i uvećavanje nije povjereno pojedincu i nacijama nego čovječanstvu«. (De 
Wulf o. c. 82). 

(Svršit će se) 

VINKA 1 VASOVIĆ: 

ČEŽNJA ZA LIJEPIM 

Večer i blagdanska šetnja. 

Svijetla noć na moru, 

hotelski park, stolovi s gostima, 

jazz.— 

Po duši se kotrljaju zvukovi jazza. Mjesečina je 
strana i daleka. 

Šetnja. Koraci. 

Oči bez izražaja. 

Usta bez smiješka. Srce bez zanosa. 

Jazz slamnat i bezvučan. Noć bez 
privlačnosti. 

Nevidljive sklapaju se ruke nečijeg duha 
i nečije oči upravljaju pogled k nebu: 
čeznu za lijepim. 

PREGLED 


Branko Storov: 

KRUH 

Otac nam je bio školski primjer, kako se 
poštiva kruh. Uvijek ga je uzimao i lomio 
s velikim poštovanjem, koje se vidno pokazi¬ 
valo na njegovu licu. 

Ako je slučajno koji komadić pao na pod, 
morali smo ga odmah dići i poljubiti, kako to 
djeca u našem kraju u takvu slučaju i čine. 

Došao je i rat, i kruh je bio loš. Ali poči- 
tanje našeg oca nije se ni tada smanjilo. Nije 
dopuštao ni najmanju primjedbu na račun 
kruha. 

Velika je rijetkost poštovanje, koje je naš 
otac iskazivao kruhu. 

O drugom jednom Kruhu nije nam otac 
nikada govorio. S njim smo, čudnim sticajem 
prilika, sami došli u dodir. 

A vidjeli smo taj Kruh i u sobi našeg oca, 
kad je umirao. 

Đakovo, 1938. 


POGLEDI PO SVIJETU 

POLOŽAJ NORDIJSKIH DRŽAVA 
I PITANJE DARDANELA 
Uslijed njemačko-ruskog sporazuma došlo je 
do rješenja svih ruskih evropskih političkih 
problema. Jednako tako kako i francusko-pruski 
rat od 1870. doveo do jednostranog otkaza 
klauzule pariškog mira koja se odnosi na ogra¬ 
ničenje pomorskog oružanja Rusije na Cr¬ 
nom moru, tako je i ovaj rat, i to u širem 
opsegu, odmah na početku iskorišćen sa strane 
Rusije, da u vrlo znatnoj mjeri revidira ne¬ 
povoljne teritorijalne i vojničke klauzule mira 
u Brestu Litovskom i u Rigi. 

Ne samo da je podijeljena po Njemačkoj i 
Rusiji Poljska, nego je Rusija kod tog preuzela 
samo pretežno ukrajinske i bjeloruske pokra¬ 
jine prepustivši litavsku Vilnu Litvi i tako 
osigurala sebe od irendističkih pokreta. Danas 
su malo ne svi Ukrajinci u Rusiji, i tako even¬ 
tualni ukrajinski nacionalni pokret ne će moći 
doći do izražaja no samo unutar Rusije i ne 
će moći pretstavljati ozbiljnu vanjsko-političku 
smetnju aktivnosti ruske politike. Nadalje je 


Rusija ugovorima o međusobnoj vojnoj pomoći 
i savezu s Estonskom, Letonskom i Litvom sebi 
osigurala nadzor nad vanjskom politikom tih 
država i pravo da drži na njihovu teritoriju 
pomorske, zračne i vojne baze. Na taj je na¬ 
čin opet izravan gubitak, koji je Rusija pre¬ 
trpjela nakon boljševičke revolucije, te je opet 
dobiven izlaz na Baltik u onom opsegu kako ga 
je stvorio Petar Veliki nakon nordijskig rata. 
Vidjet će se tek koliko će se moći i htjeti doista 
repetirati odredbe ugovora o tom, da unutar¬ 
nji režim tih država ostaje netaknut. Pri tome 
kao katolici ne smijemo zaboraviti da je Lit¬ 
va čisto katolička država, a da u Letonskoj 
živi znatna katolička manjina, te da u obje 
države važe konkordati. Napomenuti nam valja 
da sve tri održavaju korektne diplomatske od¬ 
nose s Vatikanom, i to Estonija i unatoč 
tomu što ima sasvim neznatan broj katolika. 

Međutim dok to pišemo još teku pregovori 
između Finske i Rusije pri čemu nije sasvim 
jasno kakve su prirode zahtjevi, koje je Ru¬ 
sija toj republici postavila. Čini se da su oni 
blaži nego li oni postavljeni ostalim baltičkim 
država i to vjerojatno s razloga, što je Finska 
pokazala odlučnu volju da se u protivnom slu¬ 
čaju brani, a da je kraj toga sigurna u simpati¬ 
je Unije. Te simpatije su snažno poduprte či¬ 
njenicom, da javno mišljenje USA visoko ci¬ 
jeni lojalnost te države, koja jedina i dalje 
plaća svoje dugove Americi i nakon prestanka 
plaćanja sa strane Njemačke i nastale svjet¬ 
ske krize. Napominjemo da u Finskoj postoji 
neznatna katolička manjina, ali zato razmjerno 
dosta znatan broj konverzija. 

Položaj Finske je pored toga determiniran i 
činjenicom, da je ona vezana s nordijskim dr¬ 
žavama srodnošću svog javnog života i hi¬ 
storijskih tradicija kao i vjerom. Ne treba 
zaboraviti, da je Finska bila u vezi sa Šved¬ 
skom sve do 1809. i ta veza bila je državno¬ 
pravnog karaktera, t. j. s izvjesnom samostal¬ 
nošću Finske, kao i to da je ona i kasnije u 
vezi s Rusijom zadržala izvjesnu ustavnost. 
Sada su se državn* poglavari Danske, Šved¬ 
ske, Norveške i Finske sastali i zaključili da 
će ostati posve neutralni u ratu. Taj nji¬ 
hov zaključak dokazuje da žele sačuvati svoje 

države od zahtjeva velevlasti, koje su izravno u 
ratu ili pak samo razvijaju naročitu vanjsko¬ 
političku aktivnost u vezi s njim kao Rusija. 
S obzirom na osobit strateški položaj tih dr¬ 
žava i mogućnost da se one na moru i kopnu 
uspješno brane, nije tako teško da ta njihova 
deklaracija pribavi doista poštivanje njihovoj 
nezavisnosti i neutralnosti, a to tim više što 
bi njihovo upletanje u sadašnji sukob moglo 
biti sudbonosno za proširenje rata. 

Rusko-turski pregovori su prekinuti, a među¬ 
tim je sklopljen obranbeni savez Turske s Fran¬ 
cuskom i Engleskom. U tom ugovoru je naj¬ 
značajnije to, da se Turska obvezuje da će za¬ 
držati otvorene tjesnace za sve zaraćene stran¬ 
ke i njihove brodove, ali da se inače ne ob¬ 
vezuje da uđe u rat, ako nastane casus belli za 
zapadne velesile s Rusijom iz kakve njihove 
druge obveze. Prema tome je Turska otklonila 
ruski zahtjev da zatvori tjesnace u korist 
Rusije, ali u isto vrijeme je i otklonila da 
garantira Rumunjskoj na indirektni način Be- 
sarabiju. Ipak ne treba smetnuti s uma, da je 
u evropskoj štampi ponovno iskrsnula inter¬ 
pretacija engleske garancije Rumunjskoj u tom 
smislu, da ona nije dana za slučaj ruskog 
napadaja. Budući da u poljskom slučaju za¬ 
padne velesile ne izvode iz ruske okupacije i 
uvođenja sovjetskog režima u okupiranim kra¬ 
jevima casus belli, nije vjerojatno da se do¬ 
ista ta garancija ima tako restriktivno tuma¬ 
čiti. Značajno je da je taj ugovor pozdravljen 
i u Italiji kao elemenat mira, dok je naprotiv 
u Njemačkoj naišao na negodovanje, i ako za¬ 
sada ne zadire direktno u razvoj same vojničke 
strane rata. 

CRKVA I RAT 

Nestanak katoličke Poljske iz redova država 
koje stvarno postoje pogađa osjetljivo polo¬ 
žaj katolicizma u srednjoj i istočnoj Evropi. 
U prvom je redu područje sjedinjene istoč¬ 
ne crkve pripalo Sovjetima i tako je jedina 
jaka i razvijena slavenska sjedinjena Crkva 
prestala da živi normalnim životom. Pored to¬ 
ga su brojni katolici došli pod taj isti režim. 
Razumljivo je stoga da je sv. Otac u govoru 
poljskim bjeguncima dao izražaja Svojoj očin¬ 
skoj tuzi i da je to i ponovio u Svojoj enci¬ 
klici Summi Pontificatus. U toj enciklici (koju 
ćemo u slijedećoj kronici podrobnije prikazati) 


Pije XII je istakao još napose, kako su stra¬ 
hote rata izravna posljedica otpada od Boga 
i ispravnih načela ćudoređa, pa je upozorio na 
to da valja poštivati ugovore, ali ove bazirati 
na pravdi. Iz tih rečenica enciklike kao i iz 
onih u kojima se osuđuje materijalizam i obo¬ 
žavanje države izvele su jedna i druga stran¬ 
ka, da sv. Otac zauzima stav u ovom sukobu, 
pa kod toga i jedna i druga to tvrde u 
svoju korist. U stvari je sv. Otac na konkretne 
suvremene prilike primijenio vječna načela ka¬ 
toličke nauke. Suvremeni svijet rado zaboravlja 
jedinstvo papinskog magisterija u doktrinal- 
nim pitanjima i prema tome i to, da je napose 
za odnos Crkve i države najneiscrpniji zbornik 
ispravnih principa u negativnom obliku sadržan 
u osudama Syllabusa od 1864. i da je stav 
Crkve prema totalitarnim režimima već tamo 
predodređen. Isto se tako pušta s vida, da je 
sv. Stolica ponovno svjetovala umjerenost 
svim vlastima i državnicima, a da ih se ovi nisu 
držali. Sada su najednom dospjeli svi nerije¬ 
šeni nacionalni, ekonomski i socijalni problemi, 
i u tome je baš teškoća današnjeg rata, da on 
doduše ide za rješenjem nekih problema, ali 
da će vrlo Iako otvoriti nove i tako stvoriti klice 
novih ratnih sukoba. Kraj toga na Dalekom 
Istoku bjesni u Kini rat, a tu je težište svjet¬ 
ske situacije. Kina i Indija i gospodstvo nad 
njima osiguravaju svjetsku ekonomsku, a po 
tome i političku hegemoniju na svijetu, pa 
će biti manje zlo, ako se u Evropi izvojuje 
odluka o njoj, nego li ako ta hegemonija bude 
izvojevana u samoj Aziji. U posljednjoj al¬ 
ternativi naime moglo bi se desiti da gospo¬ 
du j ući položaj evropskog kontinenta prestane, 
a s time bi prestao takav položaj i jednog 
kršćanskog kontinenta. 

ŠPANJOLSKA I VATIKAN 

Španjolska vodi s Vatikanom pregovore oko 
konkordata, i kako proizlazi iz polemika u 
štampi, slijedi da španjolska vlada želi da se 
uspostavi naprosto važnost konkordata, koji 
je 16. ožujka 1852. sklopila Izabela II. s Pijem 
IX. Pored toga što je taj konkordat nepotpun, 
jer ne poznaje slobode svih redova katoličke 
Crkve i što ne poznaje Katoličke Akcije i štam¬ 
pe, on osim toga priznaje kraljevski patronat 
nad Crkvom i slijedom toga imenovanje bi¬ 
skupa sa strane kraljeve. Iskustvo je s tim na- 

činom popunjavanja crkvene hijerarhije takvo, 
da djeluje apsolutno negativno i osim toga je 
taj princip u suprotnosti sa svime što je Va¬ 
tikan proveo u poratnim konkordatima. Tu 
napose treba istaći da je i talijanski kralj taj 
patronat baštinio od sicilijanskih kraljeva, ali 
da mu u lateranskom, inače za Crkvu tako 
povoljnom, konkordatu nema traga. Pored toga 
u Španjolskoj se tek 1924. obrazovala jedna 
komisija biskupa i teologa za izrađivanje od¬ 
nosnih predloga kralju. No osim toga svega 
ne postoji danas kralj, a nije ni vidljivo po 
kojim će kriterijima dolaziti do postavljanja 
glavara države iza Franca. Zato bi najbolje 
bilo da se to pitanje ostavi in suspenso kao u 
Mađarskoj do eventualne uspostave monarhije. 
Svakako otvaranje tog pitanja kao i način na 
koji se to putem štampe radi pokazuje, da i 
u novoj Španiji nije sve kako bi trebalo biti. 

PROŠIRENJE DOMAĆE MISIJSKE 
HIJERARHIJE 

Papa Pije XII. konsekrirao je na blagdan 
Krista Kralja 12 misijskih biskupa, a među 
njima 2 afrička Crnca. Tako je posljednja 
rasa, koja je bila bez svojih biskupa, dobila 
dvojicu, i tako se i opet vidno na najeklatant- 
niji način pokazala univerzalnost katolicizma. 
To je osobito značajno u doba kada se u Evropi 
razvijaju na sve strane šovinističke i rasističke 
teorije. U stvari samo je Crkva uvijek jed¬ 
nako konzekventni branitelj prirodnih prava 
Čovječjih, i to bez obzira na to o kakovoj se 
ideologiji ili režimu radi. Sav revolucionarni, 
i ako etapni razvoj od Francuske revolucije do 
danas, koji se uvijek krstio naprednim imenima, 
skretao on desno ili lijevo, prekinuo je s ra¬ 
nijim kršćanskim tradicijama i napadao Crk¬ 
vu kao nositeljicu reakcije. Jedino je Ona ostala 
mirna u svom historijskom stavu, predodređe¬ 
nom joj po Spasiteju te na usta nasjednika sv. 
Petra uvijek dijelila svima jednako spasonosne 
i ispravne pouke, koji su je htjeli čuti. Ali ni 
negativne osude Pija IX. i Grgura XVI., ni 
pouke Pija IX., X. i XI. ni Leona XIII. i Be- 
nedikta XV. nisu pomogle, jer su i pokreti i 
državnici ovog svijeta s više ili manje po¬ 
štovanja prešli preko njih. Nadajmo se da će 
katoličke misije i katolička akcija diljem svi¬ 
jeta postati nosioci tih ideala, koji se mogu sa¬ 
žeti u jednu riječ: promicanje Kraljevstva Kri¬ 
stova na zemlji. CYS 


PROFILI 

O. MILAN PAVELIĆ D. L 

O pok. 0. Milanu Paveliću napisao sam kri¬ 
tički prikaz u doba kada sam bio zasnovao 
knjižicu pod naslovom »Pjesnici Našeg Kola, 
prvi otkosi hrvatske katoličke književnosti.« Ta 
je knjižica imala sadržavati ove prikaze: Dra¬ 
gan Augustin Dujmušić, Kuzma Petković (Ro¬ 
man Tieck), »Susreti« Antuna Matasovića — 
tri dotle već štampane studije. Tomu je imao 
doći prikaz Izidora Poljaka i Milana Paveli- 
ća, koje sam, već napisane, čuvao duže vreme¬ 
na nadajući se da će moći doći do toga izdanja 
koje bi, u tom slučaju, obuhvatilo i te dvije 
dotad neobjavljene studije. No kako sam vidio 
da nitko nije pokazivao zanimanja za to da bi 
knjigu izdao (a tako se lijepo kod nas zna go¬ 
voriti o potrebi katoličke kritike), »pustio sam 
u promet« i te dvije studije, dodavši neke po- 
inte koje je međutim donijelo vrijeme. Tako 
je izišao, pred jedanaest godina, u »Hrvatskoj 
Prosvjeti« moj prikaz Milana Pavelića kao 
pjesnika, i kako nije bio u vezi ni s kakvim 
»senzacionalnim« događajem, čini se da je 
prošao prilično nezapažen. Sudim to po tom 
što ga u člancima i prikazima, napisanim pri¬ 
likom smrti pjesnikove, nitko nigdje nije ni 
spomenuo (i ako bi po koji od pisaca ondje 
našao potvrdu svojih misli) i što znam iz jed¬ 
noga naknadnog pisma pok. Pavelića, da ni on 
sam dugo za nj nije saznao. Tek više godina 
kasnije, tražeći nešto posve drugo, slučajno je 
»otkrio« taj moj prikaz i napisao mi lijepo pi¬ 
smo, u kojemu, odbijajući u svojoj čednosti po¬ 
hvale, zahvaljuje na pažnji koju sam mu iska¬ 
zao i, što je važno za samu stvar, nijednom ri¬ 
ječju ne popravlja i ne izmjenjuje ništa od 
onoga što sam ondje rekao o značenju i vrijed¬ 
nosti njegova pjesničkog rada. A to je drago¬ 
cjeno indirektno priznanje; jer je pok. Pavelić 
bio toliko pravdoljubiv i baš i u književnim i 
u ličnim kriterijima osjetljiv, da se može nje¬ 
govo šutljivo priznanje s pravom prihvatiti kao 
potvrda istinitosti mojih izvoda. 

Jer baš u tom istom svom pismu (koje na 
žalost u ovaj čas nemam pri ruci) pokojni pje¬ 
snik očituje na dirljiv način tu svoju neobičnu 
pravdoljubivost. Bilo je to svojih najmanje 
7—8 godina prije toga pisma, kada smo se je¬ 
dne večeri sastali na Preradovićevu trgu (Pa- 


veli <5 još nije bio stupio u isusovački red) i za¬ 
ustavili se u razgovoru o našim prilikama. Bilo 
je to u doba velikih perturbacija u katoličkom 
pokretu, koje su izazvale mnoge smutnje. Raz¬ 
govarajući spomenuli smo jednoga svećenika i 
ja sam se, s bolom u duši, nepovoljno izrazio 
o njegovu neugodnom djelovanju. Kako je Pa- 
velić svoje misli izražavao odlučno i jasno, to 
je i taj put odmah odbio moju tvrdnju tako 
apodiktički i čvrsto, da sam ostao zapanjen. 
Ljudi su ljudi i svatko može pogriješiti, pa bih 
bio rado prihvatio ovaj indirektni prijekor, ka¬ 
da ne bih bio pouzdano znao da sam imao pra¬ 
vo; a nisam bio ono rekao zato da drugoga 
ocrnjujem, nego zato što sam u prijatelja i sve¬ 
ćenika tražio utočište za mnoge krivice. Ni¬ 
sam nijednom riječju pokazao neugodnost toga 
momenta, jer sam i suviše cijenio čovjeka koji 
je bio svećenik i znatno stariji od mene, a 
orsim toga, volio sam ga kao druga u radu i 
iskrena prijatelja. Znao sam da voli pravednost 
nada sve, ali da ga katkad različite prilike pri¬ 
ječe da vidi ono i onako što i kako drugi mogu 
vidjeti. Ali nisam mogao u sebi zaboraviti 
to veče koje je zamorenoj i potištenoj duši do¬ 
nijelo još jedno pregaranje. No koliko je du¬ 
boko bilo moje iznenađenje, kada sam sada, 
nakon toliko godina, pročitao da je i samom 
Paveliću ostao onaj čas jasno u pameti: na¬ 
pominjući onu zgodu, on mi je sada spontano 
priznavao da sam onda imao pravo, i da je 
on krivo sudio. Takav je bio čovjek: blag ali 
odlučan, mio ali pravedan, patnik ali uvijek 
nasmiješen. 

Kad se pogleda burni i prilično čudni ži¬ 
vot svećenika-pjesnika Louisa Le Cardonnela 1 ), 
čovjeka kojega je njegov snažni talenat i ne¬ 
mirni romanski karakter dovodio do ekstrava¬ 
gancija pa čak i do ekscesa kao da čitamo život 
kojega od onih paradoksalnih bića Srednjega 
vijeka koje su tada nazivali clerici vagantes, 
onda moramo još jače osjetiti koliku je ljepotu 
u sebi krio Pavelićev čisti i tihi svećenički ži¬ 
vot, i njegov bezazleno čvrsti, isklesani karak¬ 
ter. Istina, i njegov život, kako ga po prvi 
put potpunom preciznošću iznosi pokojnikov re¬ 
dovnički drug o. Josip Badalić D. I. u posmrt¬ 


*) Raymond Christoflour, Louis Le Car- 
donnel, Pelerin de 1 * Invisible, Pariš, Plon 
1938. 


noj zbirci Pavelićevih pjesama 2 ), nije bio bez 
svojih peripetija: Pavelić nije išao ravnim pu¬ 
tem u sjemenište onako kako je, čini se, ravnim 
putem našao svoj literarni poziv; ali kad je 
jednom našao svoju životnu stazu »pod okom 
Gospodnjim«, bio je od početka do kraja i u 
svakom času svijestan uzvišenosti, čistoće i sve¬ 
tosti svoga zvanja. Život mu je dosta sličan 
onome njegova pjesničkog i svećeničkog druga 
Izidora Poljaka. Kako je Poljak, osjećajući, uz 
svoj snažni pjesnički talenat, opasnost razmjer¬ 
no lagodnog života kateheta-profesora u grad¬ 
skom ambijentu, zatražio dušobrižničko mje¬ 
sto, iako je tim u istinu žrtvovao svoj pjesnički 
rad, tako se i Pavelić sklonio »u zatišje« dale¬ 
ko jače no što je bila ona idila njegove prve 
zbirke pjesama, u redovnički stalež, gdje je bio 
očuvan od svakoga kolebanja i lutanja, ali je 
redovničkom posluhu žrtvovao one amplitude 
individualiteta, koje redovno traži stvaralački 
rad. Da nije bio već premoren radom i sav 
isječen operacijama, možda bi unatoč tomu na¬ 
šao onaj snažni zalet koji bi ga i u okviru reda, 
i u tako delikatnu poslu kao što je pjesništvo, 
napunio snagom ličnosti velikih osnivača Ig- 
nacija Lojolskog i Franje Ksaverskog, svetaca 
i Božjih boraca; ali ovako, snaga njegove in¬ 
spiracije nije htjela da se penje nad zadatke 
njegove apostolske misije, a vjerojatno nije više 
ni mogla. Poezija je za nj sada u prvom redu 
duhovno oruđe, i ako je uvijek sačuvao svoju 
istančanu literarnu kulturu i sigurni ukus. Ka- 
karakteristična je u tom pogledu činjenica da 
je, uređujući neko vrijeme male ali vrlo pro¬ 
širene listiće »Glasnik Sv. Josipa« pa »Glasnik 
Srca Isusova«, proveo pravu revoluciju u vanj¬ 
skom izgledu tih listova, uvodeći u tipograf i jsku 
opremu njihovu sklad, finoću, tehničku do- 
tjeranost, a ilustrativnu i dekorativnu stranu 
opremajući beskompromisno samo umjetnički 
vrijednim ili bar dopustljivim materijalom. 
Takve zasluge ostaju za nestručnu publiku ne¬ 
zapažene, ali one imaju značenje srčanog refor¬ 
matorskog rada kojega bi se uspjesi neminovno 
osjetili, kad bi se samo dosljedno ustrajalo na 
tom putu. Nije to nikakvo isprazno »estetizi- 
ranje« i suvišno »traženje forme«, nego je isti- 


2 ) Milan Pavelić, D. I., Pod okom Gospod¬ 
njim, Izdao i životopisom popratio Josip Bada¬ 
lić, D. I., Zagreb 1939. 

na da prava umjetnost u vezi s tekstom daje 
duhovnosti i vjerskom životu smisao za savr¬ 
šenstvo, muževnost i krepčinu, prema razvod¬ 
njenim sladunjavim »pobožnim« sličicama bez¬ 
imenih mediokriteta. 

U vezi s drugim sličnim pokušajima te vrsti 
hod nas, trebat će napose progovoriti o Pave- 
lićevoj djelatnosti na polju legende i pučke 
pripovijetke u duhu i obliku narodne pjesme. 
Te pjesme koje je većinom pisao »kalendarski« 
za spomenute vjerske listove te ih čedno pot¬ 
pisivao pseudonimom »Guslar«, bile su namije- 
jenjene u prvom redu vjerskoj izgradnji čita¬ 
laca, i on im nije pripisivao većega književnog 
značenja. Ipak, skupljene u mali zbornik, 3 ) 
mogu svakomu lako pokazati da se Pavelić ni 
tu nije zadovoljavao olakom osrednjošću: i iz¬ 
borom motiva i raznolikošću inspiracije i gib- 
ljivošću forme one uzdižu visoko nastojanje 
okq pobožnog štiva ove vrsti, te će bez sumnje 
imati još daleka odjeka. 

Nastojeći da se što više prožme duhom 
svećeničkim i redovničkim u njegovu najsuvre¬ 
menijem obliku, posvetio je velik dio svoga ka¬ 
snijega rada prevođenju liturgijske poezije. 4 ) 
I tu je stekao neumrlu zaslugu nastojeći da 
tekst bude ne samo što vjerniji, nego i jezično 
i ritmički što pravilniji, te je s uspjehom stao 
na put mnogim nakazama u prijevodu crkvenih 
pjesama koje su bile tako nemoguće, da su ne¬ 
rijetko vjernici, pjevajući ih, gubili sasvim ra¬ 
zumijevanje za njihov smisao, te i dalje defor¬ 
mirali prvotnu misao pjesme. Ali kad se govori 
o prijevodima, ne smije se zaboraviti ni velika 
Pavelićeva zasluga koju je stekao za katoličku 
književnost svojom antologijom duhovne liri¬ 
ke iz svjetske literature. 5 ) Ona je, doduše, na¬ 
išla posvuda na vrlo prijazan prijam, ali ipak 
nije dovoljno uočena njezina dalekosežnost za 
stvaranje katoličke književnosti kod nas. Već 
se i osjeća kod nekih mlađih pjesnika utjecaj 
njezin u formalnom i motivskom naslanjanju 

3 ) Milan Pavelić, Zvijezde Srca Isusova, 
Pjesme o Božjim ugodnicima, Zagreb 1939., 
Izd. Društva Sv. Jeronima. 

4 ) Milan Pavelić, D. I., Crkveni himni u 
hrvatskom prijevodu, Zagreb 1936., Tiskom 
»Glasnika Srca Isusova«. 

5 ) Milan Pavelić , D. I., Iz duhovne lirike, 
Prijevodi, Zagreb 1937., Redovno izdanje Ma¬ 
tice Hrvatske. 


na strane pjesnike, koje inače ne bi ni pozna¬ 
vali. Trebalo bi samo da ona kud i kamo jače 
prođe u svijest ne samo pjesnika, nego i broj¬ 
nih čitalaca. Dakako da je to prevođenje 
s osam različitih jezika divski posao koji ne 
može stoga uvijek dati potpuno savršene plo¬ 
dove; no u velikoj većini slučajeva, Pavelić je 
postigao visinu majstorstva na kojoj mu mogu 
zavidjeti svi naši dosadanji prevodioci. Kod 
toga bavljenja stranim književnostima, najdir¬ 
ljivija je Pavelićeva bratska ljubav prema »bi¬ 
jednom Lelijanu«, Paulu Verlaineu. U više na¬ 
vrata pisao je o tom najgenijalnijem katolič¬ 
kom pjesniku XIX. stoljeća, djetinjski naivnom 
i ponorski propalom, čovjeku kod kojega su se 
na tako divan načiij očitovali putovi Milosti, 
unatoč svim posrtajima ljudskih strasti i bi¬ 
jednih slabosti. Pavelić je u rukopis bio uvrstio 
daleko više Verlaineovih rukopisa, i mene je u 
istinu boljelo srce kad sam morao, ocjenjujući 
rukopis za »Maticu«, predložiti da se ukloni 
više njih, jer nije bilo toliko prostora, a Ver- 
laine je bio i tako nerazmjerno obilno zastupan. 
Ono što je bio preveo Pavelić, bila je zaokru¬ 
žena duhovna biografija Verlaineova, onako 
optimistična kako ju je diktiralo prevodiočevo 
srce puno iskrenog milosrđa, jer je on bio uvi¬ 
jek spreman da uzme nesretnog pjesnika u 
obranu čak i ondje, gdje je dokumentarno istra¬ 
živanje govorilo protivno. A to je jedna od 
najljepših i najnezaboravnijih crta Pavelićeva 
karaktera. 

»Hrvatska Prosvjeta« duguje pok. o. Pave- 
liću zahvalnost za dobrotu o kojoj je malo tko 
ikada saznao. Kada sam, došavši pod kraj 1919. 
u Zagreb preuzimao i uredništvo »Hrvatske 
Prosvjete« iz ruku dotadanjeg urednika Mgra. 
F. Rožića, Pavelić je bio također radio u Za¬ 
grebu kao lektor izdavačkog poduzeća »Na¬ 
rodne Prosvjete«. Dakako da je on sve što se 
tiče katoličke književnosti smatrao i svojom lič¬ 
nom stvar ju, te bio uvijek spreman da spon¬ 
tano i bez mnogo okolišavanja posegne za ra¬ 
dom. Tako se odmah priljubio uza me, i ko¬ 
liko smo večeri prošetali ispred Sjemeništa i 
Katedrale, slažući prvi broj i snujući kako bi¬ 
smo list snabdjeli što boljom i što vrednijom 
građom. On je preveo za prvi broj Helloovu 
»Potragu«, cijeneći i Helloa visoko poput Ver- 
lainea, a od njegovih pjesama izišle su u to 
vrijeme u ovom listu ponajljepše od onih koje 

su sada objelodanjene u posmrtnom izdanju: 
Glas, Lan, Sveti Kruh. Nikada ne ću moći iz¬ 
reći radost koja bi me obuzela kada bih primio 
koju od njegovih pjesama, i čitajući ih po više 
puta u korekturi, zapamtio sam ih gotovo čitave 
sve do sada. To više što je Pavelićevo nasto¬ 
janje o posljednjoj periodi njegova rada išlo 
sve više za što gladim ritmom, za što čišćim 
srokom, za što gibljivijim izražajem. Izvrstan 
štokavac, imao je na raspoloženju i bogat rječ¬ 
nik, pa gdje je zaista u cjelini uspio, tu je stvo¬ 
rio male dragulje; ali taj put vodi, na žalost, i 
prema rutini, što se također osjeća u onim pje¬ 
smama gdje inspiracija nije mogla biti dovolj¬ 
no krepka. A tomu nije ležao uzrok u pjesniko¬ 
vu talentu, nego u teškoj fizičkoj egzistenciji, 
kojoj je bolest posljednjih dana ispijala snagu. 
No uza sve to ostaje Pavelić majstor junački 
krepke, a ujedno tako mile, domaće, bratske 
riječi, kakva je bila i čitava njegova ličnost. 

Ljubomir Maraković 

OKNA U SVIJET 

TRNOVA KRUNA I FRANCUSKO 
KRALJEVSTVO 

Po strani od službene proslave 150-godiŠ- 
njice francuske Revolucije o kojoj su i tom 
prilikom napisana brojna djela, protekao je 
značajan, a po svojoj starini i zamašitosti mo¬ 
žda i krupniji jubilej. Dok je, da se omogući 
isticanje zasluga Revolucije, iznesena čak i te¬ 
za o dvjema revolucijama, jednoj krvavoj, a 
drugoj onoj kojoj bi se imala pripisati sva kon¬ 
struktivna i idejna djelatnost koja je ostavila 
duboka traga u čitavom svijetu; 700-godišnji- 
ca prenosa Trnove Krune u Francusku može 
imati samo jedno tumačenje, pa stoga i nije 
postigla toliku razglašenost. Relikvija Trnove 
Krune, koju je u ime Balduina II. regentsko 
vijeće Latinskog carstva u Bizantu, opsjedano 
i natjerano u nevolju od Bugara i Grka, 1238. 
založilo Veneciji, donijelo je ovome zajam od 
13.134 perpera, iz čega se vidi koliku su vri¬ 
jednost pripisivali predmetu što pripada me¬ 
đu najsvetije i najdragocjenije uspomene krš¬ 
ćanstva. Dokazuje to i hitnja, kojom se Louis 
IX. požurio da iskupi dragocjeni zalog, i da 
tako oslobodi relikviju iz ruku suviše trgovački 
raspoloženih Mletaka. Već između siječnja i 
svibnja 1239. piše kralj pismo Fridriku II 


njemačkom caru, u kojemu ga moli da dade 
zaštitu nosiocima Krune koji su, prenoseći je 
u Francusku, imali prijeći i preko njegova teri¬ 
torija. Gauthier Cornut, kao službeni kronist 
toga znamenitog prenosa, zabilježio je sve po¬ 
jedinosti historijskog događaja. U Troyesu, na 
francuskom tlu, dočekali su nosioce sam kralja 
nadbiskup senski, biskup puvski i čitava prat¬ 
nja. Jacques de Longjumeau predao je kralju 
pismo Balduina II., i pošto su ispitani pe¬ 
čati koje su udarili kraljevi namjesnici u Bi¬ 
zantu i dužd mletački, otvoren je moćnik. U 
kovčežiću od čista zlata bila je kruna koju 
su nato izložili puku. 11. kolovoza 1239. po¬ 
vorka je ostavila Villeneuve uz neizmjerno’ 
oduševljenje i iskaze pobožnosti nepreglednih 
masa svijeta. U starinskom samostanu Saint- 
Pierre-le-Vif povorka se zaustavila i tu su, 
bosonogi i samo obučeni u tuniku, Luj IX. i 
njegov brat Robert, grof Artoiski, ponijeli moć¬ 
nik na ramenima, uz pratnju vitezova koji su 
svi bili bosi, na čelu s procesijom koja im je 
došla u susret iz Sensa. Sutradan je povorka 
krenula u Pariz, i osmi dan iza kako je pri¬ 
spjela bila u Troyes, stigla je u Pariz. Sam 
kralj » discalceatus « (bosonog) kao i prije, unio 
ju je u katedralu Notre-Dame, a odatle u dvor¬ 
sku kapelicu Sv. Nikole. 

Kruna o kojoj se tu radi, ne predstavlja cje¬ 
linu onoga mučila koje je bilo na najokrutniji 
način u svrhu poniženja i mučenja nabijeno na 
Spasiteljevu giavu. Kako se po različitim 
crkvama još od starine čuvaju pojedini trno¬ 
vi iz Isusove krune, to bi tkogod mogao po¬ 
sumnjati u autentičnost te relikvije, kada čuje 
da ova kruna koju je primio Luj IX., uistinu 
ipak ima oblik potpuna vijenca. Ali taj vije¬ 
nac više je snop prepletenog pruća, jednovit i 
bez trn ja, a to zato, što je to bio upravo samo 
kao neki dijadem, koji je imao držati na oku¬ 
pu i služiti da se jače zabije u glavu donja 
kruna, u obliku kape, koja je bila sva načička¬ 
na trnjem. Ta donja kruna, koja je bila zabo¬ 
dena u živu put, kasnije je raznesena dijelje¬ 
njem pojedinoga trnja, jer je i tako tokom mu¬ 
čenja morala biti konačno prilično utučena; na¬ 
protiv je ovaj obruč, koji se sada čuva u dra¬ 
gocjenom staklenom toku, ostao čitav, te je pre¬ 
ma tome možda najveća uščuvana relikvija, 
pored plahte u Turinu i tunike u Trieru, 
koja je bila izravno na Spasiteljevu tijelu, ob- 

livena potocima Njegove nevine krvi koja je 
otkupila svijet. 

Ali povijest prenosa Trnove Krune nije sa¬ 
mo uspomena jedne neizmjerno dragocjene re¬ 
likvije: ona je najdivnija proslava kralja, ko¬ 
ji čitavom svojom pojavom i cijelim svojim 
životom daje veličanstvenu sliku onoga, šta je 
kroz vjekove značila Francuska kao predvod¬ 
nica zapadnog kršćanstva. Vrlo lijepo opre¬ 
mljena i pažljivo uređena knjiga koja je izišla 
prilikom jubileja * 1 ) može da o tom pruži obilno 
svjedočanstva. Nakon prikaza samog historij¬ 
skog prenosa i analize relikvija, ponajglavniji 
je i najljepši dio toga zbornika niz priloga o 
Luju IX. kao čovjeku (Louis Bertrand), kao 
vojskovođi (general Weygand), kao političaru 
(Louis Madelin), kao svecu (Georges Goyau). 
Vidi se, da su tu udružena ne samo odlična 
pera nego i najkompetentniji stručnjaci, koji 
su, premda upućeni na Joinvillea kao gotovo 
jedini i najiscrpniji izvor, ipak umjeli iznijeti 
sliku kraljevu u modernom svijetlu, bez ne¬ 
umjesnih hiperbola, bez fantastične aureole, ne¬ 
go historijski vjerno ali neodoljivo istinito. 
»Ne radi se o tom,« kaže Louis Bertrand, »da 
sveti Luj siđe s oltara, nego da se vidi po 
čemu nam je on bliz i kojim crtama svoga ka¬ 
raktera on nas »pripitomljuje« svetosti te nam 
je čini ljupkom.« Luj IX. primjer je kraljev¬ 
ske svetosti »korektne, možda nešto hladne sa¬ 
vršenosti kojom u prvom redu vlada osjećaj 
dužnosti.« Ali uz to, njegov život i način vla¬ 
danja pokazuju smisao za razboritost, mjeru, 
jednostavnost, — ni previše, ni premalo. Louis 
Bertrand, koji je, kako je poznato, izvrstan po¬ 
znavalac Španije i španjolske povijesti, ističe 
kako nam se sjajne osobine Luja IX. možda 
čine nekako posivjele, potamnjele od oštrine i 
strogosti, a to zato što je taj francuski kralj 
bio ujedno sin Španjolke. Blanka Kastilska do¬ 
šla je u Francusku sa četrnaest godina, ali joj 
se njezina domovina duboko usjekla u dušu. 
U času kad ju je bila ostavila, Kastilci su pre¬ 
trpjeli strahovit poraz kod Alarcosa pod Al- 
fonsom VIII. protiv Jakuba-al-Mansura. »Nje¬ 
zin je karakter bio tvrd, totalitaran, autorita¬ 
tivan. Njezina je oštra pobožnost gotovo nečo¬ 
vječno stroga.« Prema svojoj snahi, Margareti 

*) La Couronne cT Epines au royaume de 
Saint Louis, Pariš, Plon 1939., s prvorazrednim 

i umjetničkim ilustrativnim materijalom. 


Provansalskoj, bila je upravo nesmiljeno stroga. 
Izvan bračne postelje nije dopuštala mužu i 
ženi nikakvih posebnih razgovora, nikakvih in¬ 
timnih sastanaka. Ta sveta žena bila je upravo 
tiranska svekrva. Kada je jednom kraljica 
Margareta ležala smrtno bolesna od pobačaja, 
zatekla je Blanka Kastilska svoga sina kod 
nje, uzela ga za ruku i rekla mu: »Odlazi! Ti 
nemaš tu posla!« Kraljica Margareta zavapi: 
»Jao! Zar mi ne ćete dopustiti da gledam svo¬ 
ga gospodara, ni živoj, ni mrtvoj ?« I onesvi¬ 
jestila se, te su mislili da je zaista umrla. Kad 
je kraljica Margareta, nakon nedavnog poro¬ 
đaja u Jaffi, došla za kraljem u Sidon, kralj 
je bio u crkvi i nije se ni maknuo da primi 
kraljicu, nego je poslao Joinvillea pred nju. 
Ovaj se vratio upravo prije propovijedi, i kralj 
se ograničio samo na to da upita, kako je kra¬ 
ljica. »Napominjem vam to,« kaže Joinville, 
»zato što kroz pet godina koje sam proveo uza 
nj, nije nikada progovorio ni meni ni ikome 
drugom o svojoj ženi i djeci. Čini mi se da to 
nije bilo primjereno vladanje, biti tako stran 
svojima.« Bertrand iznosi nato nekoliko slu¬ 
čajeva kraljeve neumoljive strogosti, koji su 
nam razumljivi kad uočimo njegovo podrijetlo. 

Ali zato te ekscesivne strane karaktera, koje 
su kao baština teškim borbama okrvavljene Špa¬ 
nije, nadoknađuje kraljevo uzvišeno svijetlo 
shvatanje njegove kraljevske uloge. Krist je za 
njega Kralj kraljeva, i sve bojne pothvate, 
koje poduzima, vodi samo zato da otvori pu¬ 
tove kršćanstvu i da proslavi Božju moć na ze¬ 
mlji. Otuda plemenita nesebičnost njegove bor¬ 
benosti, koja je puna ponizne srdačnosti, bez 
traga imperijalističke osvajačke prepotencije. 
Svatko je znao da kralj trpi kao i svi ostali, da 
se izlaže opasnosti kao i oni svi, i da je nje¬ 
gov lični život potpuno monaškog karaktera. 
Stoga je podigao nebrojene crkve i samostane, 
ove posljednje ne samo iz pobožnosti, nego i 
zato da budu utočišta siromasima. Ljubav ma¬ 
lih ljudi, »svojih ljudi« kako ih je nazivao, 
nagonila ga je na požrtvovnost koja je i sama 
njega izlagala opasnosti. Dok Napoleon, su¬ 
deći da za nj nema više posla u Egiptu, od¬ 
lazi i ostavlja svoju vojsku izlažući je najte¬ 
žim patnjama, Luj ne napušta svoje drugove 
ni za što na svijetu te ne će da vidi Francuske, 
dok u nju ne vrati sve Francuze koji su ga sli¬ 
jedili i vjerovali mu na riječ. 

Slika vojskovođe koju crta general Wey- 
gand jedna je od najljepših viteških figura 
francuske povijesti. Kod Damijete je nasrtaj 
križara tako snažan, da Turci u strahu ostav¬ 
ljaju grad. Sara kralj je ne čekajući iskrcava¬ 
nje skočio u vodu poput ostalih vitezova, s 
mačem u ruci. Bitku kod Mansura, koja je 
započela nesretno radi neposlušnosti kralje¬ 
va brata, Roberta d’Artois, odlučuje kralj lično 
svojom hrabrošću. Robert d’Artois pao je na 
čelu vojske s tri stotine svojih vitezova. Turci 
su brojčano nadmoćni. Ali u to kralj pokaza 
divan primjer srčanosti i hladnokrvnosti. »Za¬ 
ustavi se,« pripovijeda Joinville »u sred ce¬ 
ste. Nikada nisam vidio boljeg viteza; činilo 
se da je iznad svih svojih ljudi, viši od njih 
za glavu, sa zlatnom kacigom na glavi, s nje¬ 
mačkim mačem u ruci. Njegov otpor zadrža 
Turke sve dok nisu stigli kraljevi strijelci. A 
nato je bila odlučena bitka i kralj je mogao 
počinuti kao pobjednik. Najveće je njegovo 
nastojanje bilo da štedi svoje ljude. Kada ga 
bolest i poteškoća opskrbljivanja prisiljavaju 
da se povuče prema Damijeti, sam kralj štiti 
leđa toj vojsci »tifoznih i umirućih, junaka i 
svetaca.« Kada je pao u ropstvo, unatoč pri¬ 
jetnjama torturom, raspravlja s protivnikom 
kao ravnopravan o uvjetima svoga oslobođe¬ 
nja. Za sebe i svoje bojne drugove stiče slobo¬ 
du uz otkup, i ne pristaje nikako da se ukrca, 
dok se otkupnina potpuno ne plati. I nakon svih 
tih patnja ostaje još četiri godine u Siriji, jer 
zna da bi bez toga propalo Jeruzalemsko kra¬ 
ljevstvo, a on je pošao zato, da ga zaštiti. 

»I tako, kad stupi nanovo na francusko tlo, 
stupa na nj s ugledom kakva nikada nije do¬ 
stigao nijedan pobjednik vojskovođa. Jer je po¬ 
kazao isto toliko odlučnosti, dalekovidnosti, he- 
roizma i mudrosti u svojim ratnim pothvati¬ 
ma, kao što je pokazao velikodušnosti u nevo¬ 
lji. Nikada nije oslabila njegova pobožnost, 
njegova lojalnost, njegova pravdoljubivost, 
ljubav prema svome puku; svoje je kreposti 
uzdigao do žrtve. Neustrašiv, pravedan, čvrst 
i valjan, on ostaje najuzvišenijim primjerom 
francuskog i kršćanskog Vođe.« (Weyganđ). 

Kao kralj, kaže Louis Madelin, Luj je imao 
svoju politiku. Nije sticao zemalja ratovima, 
nije bio osvajač, što je gotovo isključivo u ona 
vremena značilo dobra i vrijedna vladara. 
»Bio je krepostan i pun vjere, ali bio je to 
kao kralj; njegova krepost i vjera imale su, 


po njegovu shvatanju, služiti, podupirati nje¬ 
govu misiju kao političkoga glavara, te su se 
imale očitovati u svim djelima vladara.« Svoju 
je vladavinu osnivao na pravdi i na pravu, 
nikada na sili; ali u tom je bio ustrajan i ne¬ 
umoljivo dosljedan. Nebrojeni su sporovi među 
velikašima i vladarima koje je riješio svojom 
mudrošću i svojim smislom za pravdu. U pu¬ 
nom jeku borbe između carstva i Crkve, Luj 
je vjeran sin Crkve, ali naprama papinskoj po¬ 
litici zadržava potpunu svoju samostalnost. 
Car ga je htio predobiti za sebe, ali bez us¬ 
pjeha; no isto tako nije ga ni Grgur IX. zapleo 
na svoju stranu. Tek kad je papa pozvao u 
Rim sve prelate kršćanstva i kad je Fridrik bio 
zarobio francuske dostojanstvenike koji su se 
bili ukrcali u Marseilleu, Luj najprije zamoli 
»svoga dobroga brata cara« da ih pusti; a kad 
je Nijemac to brutalno uskratio, kralj energič¬ 
no prosvjeduje riječima: »Naše kraljevstvo ni¬ 
je toliko oslabilo , da bi se dalo voditi udarci¬ 
ma ostruge.« (Unuk Luja Svetoga, Filip Lijepi, 
našao je kasnije, u sličnoj situaciji, značajan 
lakonski odgovor: Ni?nis germanicum — odviše 
njemački!). Fridrik popusti i oslobodi biskupe. 
Kraljeva politika nije povećala kraljevstva, 
ali je kruni dala neobičan sjaj, a s njom i po¬ 
rodici koja ga je naslijedila. Njegovi sinovi i 
unuci, »Kraljevići ljiljana«, zauzimat će pri¬ 
jestolja Napulja, Bude, Varšave, dalekih ze¬ 
malja, a čitava će se stara »j Franci ja« ujedi¬ 
niti pod žezlom »sinova Svetoga Luja« (kako 
će se kasnije nazivati francuski kraljevi). I 
zato s pravom kaže Dante, da je legendarni 
hrast u Vincennesu, pod kojim je kralj krojio 
pravdu, »svojom sjenom pokrivao kršćanstvo.« 
»Sveti Luj, učinivši pravdu jedinim osnovom 
svoje politike, ovjenčao je svoju zemlju neispo- 
redivom slavom, više nego ikoji osvajač. I, u 
ovim časovima kada se je i opet sve vratilo 
sili, uspomena te vladavine — četrdesetgodiš- 
nje zatišje između toliko ratova — nije bila 
nikad tako uzvišena.« (Madelin). 

Od članaka koji prikazuju boravišta Trno¬ 
ve Krune, katedrale u Sensu, Notre Dame de 
Pariš i La Sainte Chapelle, najsjajniji je ovaj 
posljednji, iz pera odličnog kritika umjetnosti 
Louisa Gilleta. Ta mala dvorska crkvica, do¬ 
vršena i posvećena god. 1248., da bude moć¬ 
nik za dragocjenu relikviju, predstavlja, ko¬ 
liko je god malena, najsavršenije djelo arhi¬ 
tektonske umjetnosti čitavog Srednjeg vijeka. 

Izgrađena u jednom mahu i u jednom zanosu, 
ona je cjelovitije i jednovitije od svih velikih 
katedrala koje su često bile građene i kroz više 
stoljeća. Trebalo bi prenijeti riječ po riječ van- 
redno finu analizu toga jedinstvenog spome¬ 
nika, a to je ovdje nemoguće. Dovoljno je reći, 
da je i tu ruka svetoga kralja, smještajući 
drevnu svetinju, kao čarobnim štapićem stvori¬ 
la umjetničko djelo koje bi se, kako kaže Louis 
Gillet, s pravom moglo nazivati Divotom 
(Merveille). 

Prinosi o prikazivanju Trnove Krune u 
umjetnosti, pa oni o njezinoj proslavi u litur¬ 
giji popunjaju zbornik, koji u svojoj cjelini 
znači svjedočanstvo o neizmjernom značenju 
historijskog događaja i epohe kojoj je, uz i 
suviše glasne proslave daleko manje blagoslo- 
venih momenata, posvećeno u svijetu premalo 
pažnje. Ali prava veličina sja iznutra i ne živi 
od isprazne svjetske slave. Lj. Maraković 

LIRIZAM NOVIH VREMENA I URBA¬ 
NIZAM 

»Što od ljudskih pothvata ostaje, nije ono 
što služi nego ono što zanosi.« (Ce gui de- 
meure des entreprises humairies n'est pas ce gui 
sert mais ce gui emeut.) 

»Zaista, g. Le Corbusier? Tu smo dakle! 
Okrenuo se ćurak; odričete se križarske vojne 
za racionalnost? Jeste li možda prestali biti in- 
žinirom i postali pjesnikom?« 

»Djela korisnosti dnevno se premašuju, nji¬ 
hova korisnost umire; nova ih korisnost za¬ 
mjenjuje. Tako slijede jedan za drugim čo¬ 
vječji ratovi. Oprema zemlje gradi se i raz¬ 
građuje. Štaviše, civilizacije prolaze. Naša 
odlazi. Nova se civilizacija započela još jed¬ 
nom u povijesti. 

»Uspjeh pripada predmetu dnevne upotrebe, 
jer on pruža neku novost čineći život lakšim, 
a ujedno ga zlobno i opasno zamršujući. Sva¬ 
kodnevni sati ne znaju šta bi s filozofijom i 
mjerilom vrijednosti događaja; svakodnevni 
san, uspavljujući nemire, stupnjuje stazu iz¬ 
vršenog pokreta, raščlanjajući kontinuitet. I 
čast pripadne pronalasku, cvijetu koji procva¬ 
te svako jutro i rascvate se jednim udarcem; 
i uspjeh pripadne pronalazaču ili mnogo češće 
spretnom čovjeku koji zna prići k nama i 
probuditi u nama prohtjeve. Sve je to normal¬ 
no, osrednja realnost života. 


»Stanovi se opremaju pokućtvom, porodice 
se opremaju, gradovi rastu ... 

»Ali jednog dana, čast se privije uz drugog 
nekog čovjeka, uz drugu stvar. Druga čast, 
drugačija čast: osjećaj zahvalnosti, udivljenja; 
oduševljeno pristajanje, krik uzbuđenja. Umno 
se biće ispravilo pred nama, izrečena je čovje- 
čanska riječ. Ljepota, etika, harmonija. Naš 
je zanos stupio na poprište. Radi se o poeziji. 

»I ono Što ostaje od čovječjih pothvata, nije 
ono što služi nego ono što zanosi. 

»Arhitektura je vješta, pravilna i divna igra 
oblika pod sjajem svijetla... 

»To je bila moja prva rečenica o arhitekturi, 
moj prvi redak (U Esprit nouveau, br. i. f 
1919). Tako zametnuta debata teče, za mene, 
već dvadeset godina: tehnika, plastika, esteti¬ 
ka arhitekture, etika, sociologija itd.... Arhi¬ 
tektura i urbanizam.« 

Tako se započinje značajni i znameniti spis 
Le Corbusiera, najslavnijeg arhitekta sadanjeg 
vremena, sadržavajući kao neki obračun nje¬ 
gova dosadanjeg rada 1 ), dvadeset godina iza 
njegova prvog nastupa. U Jesenjem Salonu 
1922. Le Corbusier je izložio nacrt za »Suvre¬ 
meni grad od tri milijuna stanovnika« izlazeći 
pred javnost kao umjetnik urbanist, t. j. čovjek 
koji ima zadaću da otkriva neiskorišćeno tlo za 
nova vremena. »Osnove — kada su poštene — 
imaju tu vrlinu da raskapaju u širinu i u dub- 
ljinu, da razabiru direktivne osovine, da ot¬ 
krivaju okosnicu stvari, da opremaju život po¬ 
kućtvom stvarajući mu slobodan prostor; da 
oslobađaju pojedinca — tim što ga osamljuju, 
stavljaju pred njegove mogućnosti, njegove od¬ 
govornosti; da okupljaju kolektivne snage, da 
ujedinjuju, grupiraju, stvaraju djelatne sile i 
samu moć svarivanja, molekila, čvrstih eleme¬ 
nata; da postavljaju na noge društvo oprem¬ 
ljeno sjajnim životnim oruđem... Dobro osje¬ 
ćate da je u takvoj junačkoj zgodi ušlo u bor¬ 
bu nešto veliko: duh, ponos čovjeka. I da na¬ 
mjere prevladavaju nad materijalnih činjeni¬ 
cama. Da je srce uz djelo, a na cilju trke za¬ 
nos: ljepota, sjaj, sklad: poezija.« Mase čo¬ 
vječanstva stupaju u pokret, samo ako ih na 
to potakne lirizam. Kako bi inače čovjek osta¬ 
vio tupo blaženstvo udobnog statusa quo? »Li- 

x ) Le Corbusier, Le Lyrisme des Temps Nou- 
veaux et 1 ’ Urbanisme, Colmar 1939, Le Point, 
Revue artistique et litteraire, Numero special. 


245 


A 



rizam je božanski eksploziv koji uzdrmava za¬ 
spalo mrtvilo, koji sam podiže ljudsko društvo.« 
Ako je arhitektura »građenje zaklona« kako je 
rekao Elie Faure, nema karakterističnije činje¬ 
nice za nastajanje novog društva, novog doba, 
nego što je ta da čovjek ostavlja skloništa koja 
su već odavna vrijedila, a sada više ne vrije¬ 
de. Napuštaju se stajališta i običaji: novo se 
zaklonište gradi zato što smo usvojili novo sta¬ 
jalište. Bez dvojbe, i tu se radi o korisnosti, ali 
ne o prigodnoj i lokaliziranoj, fragmentarnoj 
korisnosti, nego o velikoj i istinitoj korisnosti. 
Sve se iznova promatra, problem se veže o ve¬ 
like osovine čovječanstva. »Mislim da se izvr- 
šuje ogromno izmjenjivanje svega, da pred¬ 
stoje seobe, da će se gradovi graditi i razgra¬ 
đivati, riječju, da će, još jednom u povijesti čo¬ 
vječanstva, biti postavljeno pitanje zauzima¬ 
nja Zemlje.« Pišući te riječi (u siječnju o. g.) 
Le Corbusier nije bez sumnje ni zamišljao, na 
kakav će drastičan način skori sudbonosni do¬ 
gađaji potvrditi njegove slutnje. On je očito 
mislio na promjene koje će biti uvjetovane tra¬ 
ženjem bolje udobnosti, boljih zdravstvenih 
prilika, pa prema tome i jače životne radosti 
koja omogućuje da s više uspjeha i vrijednosti 
vršimo svoje životne funkcije — a gle, opusto¬ 
šena Poljska, preseljeni Tirol, izrovani Pariz-i 
London, pa tko zna kakve još neposredne po¬ 
sljedice ratnih događaja obistinjuju poput sa¬ 
blasne halucinacije njegove miroljubive riječi. 

Jer ono što je Le Corbusier »stvarao«, osta¬ 
lo je većinom na papiru. Tko sluti nova vre¬ 
mena, ne može odmah i vidjeti njihov ispu¬ 
njaj. Le Corbusierova su djela, u urbanistič¬ 
kom smjeru, rekonstrukcija gradova u najbo¬ 
ljem smislu, t. j. uklanjanje iz dosadanjih gra¬ 
dova svega onoga što više ne odgovara pojmu 
grada u kojemu milijuni ljudi mogu živjeti 
dostojno, zdravo, udobno i sretno, a stvaranje 
mogućnosti da se isti taj broj ljudi na istom te¬ 
renu nastani u prilikama koje odgovaraju no¬ 
vim zahtjevima. Le Corbusier pokazuje na pr. 
na nacrtu Pariza, kako je taj grad imao divnu 
osnovu u svom »kraljevskom obliku, t. j. u di¬ 
jelovima gdje je nekad bila okolina kraljevskog 
dvora, od Louvra do Etoile, ali kako su se ka¬ 
snije naokolo načičkale nejednake i prenatr¬ 
pane ulice bez sjaja i ljepote. Istina je da se 
posljednjih godina u Parizu mnogo toga iskr- 
čilo i u samom centru (ilots insalubres — ne¬ 


zdravi kompleksi kuća), ali da li će iz toga 
niknuti jedinstveno i smišljeno lijepa slika 
grada, to će pokazati budućnost. Le Corbusi¬ 
erova kompozicija velikih gradova budućnosti 
sastoji se iz podizanja visokih nebodera har¬ 
monična izgleda, ali oni ne bi smjeli biti na¬ 
nizani u »brodwayje« kao u New-Yorku, nego 
bi prištednja na prostoru imala značiti oko 
njih vrtove, parkove, nasade, velike prostrane 
plohe s golemim rezervama svijetla i zraka. 
Osim toga takve neboderske zgrade imale bi 
obuhvatati dućane, urede i slične prostorije 
javnoga rada, dok bi stambene zgrade i dalje, 
ili još i više, imale ići za tim da omoguće 
što više životne slobode porodicama, većim 
ili manjim skupinama ljudi. 

Iza 1927., kada je Le Corbusier osnovao 
palaču Društva Naroda — prekrasan spome¬ 
nik moderne arhitekture, — udružen s Pier- 
reom Jeannertom i s mlađim drugovima iste 
misli, ne prestaje zamišljati »isto tako raci¬ 
onalne kao i lude ideje, inicijatorice velikih 
lirskih poduzeća, u Buenes Avresu, u Monte- 
videu, u Sao-Paulu, u Rio-de-Janeiru«. Otud 
je nastala Le Corbusierova misao ljubimica 
Svijetloga Grada (Ville Radieuse) pa čak i 
Svijetloga Sela (Village Radieux). Brojne ilu¬ 
stracije kojima je opremljen ovaj mali spomen- 
spis tumače Le Corbusierove misli jače nego 
bi to učinio ikakav opis. Neka mi bude dopu¬ 
šteno napomenuti da sam od razmjerno rijetkih 
potpunih realizacija Le Corbusierove osnove 
vidio jednu ostvarenu u kompleksu Bat'ina ve¬ 
likog poduzeća u Zlinu. Karakteristično je da 
se, prilikom pohoda tamo, nitko od upućenih 
vodiča nije sjetio napomenuti, čije je djelo ta 
neobično lijepa i slikovita tvorevina. Razmje- 
štaj zgrada, njihova raznolikost, njihova svi¬ 
jetla »prozračnost« uslijed velikih staklenih 
ploha prozora, sve je to uistinu ne samo pri¬ 
mjereno svrsi, nego i zaista protkano »liri- 
zmom«, koji može da dade radu i životu 
novi puls i impuls. 

Zanimljivo je napomenuti još jednu misao 
Le Corbusierovu. Govoreći o novom vremenu 
kao o »eri pokreta, premještanja, preobraža- 
vanja« o kojoj će svjedočiti arhitektura i ur¬ 
banizam, umjetnik se za čas zaustavlja s pi¬ 
tanjem: »Zar novi Srednji vijek?« »Da«, od¬ 
govara on, »u onom što ta tvrdnja sadrži 
konstruktivno, kreativno, konstitutivno«. Tako 

m 


246 


veliki prvoborac naših dana po prvi put daje 
neizravno svjedodžbu »mračnom« Srednjem vi¬ 
jeku. I zaista u konstruktivnoj jedinstvenosti 
stila života nijedna epoha nije dosad nadma¬ 
šila Srednji vijek. 

Događaji kao da idu u susret Le Corbu- 
sierovu predviđanju, koje se još pred neko¬ 
liko mjeseci moglo činiti utopijom i apstrakt¬ 
nim maštanjem. Ako jednom nekome uspije 
da zaista provede princip preseljavanja kao 
način za rješavanje narodnosnih (i državnih) 
granica, nije isključeno da će se on uvesti kao 
neki životni zakon prilikom sklapanja budu¬ 
ćih mirovnih ugovora, i da će se tako doista 
stvoriti sasvim nove mogućnosti u pitanju 
razmještaja stanovništva na danom prostoru 
civilizovanog svijeta. Osim toga, promijenjeni 
način ratovanja i osiguranja granica, gradova 
i nastamba mogao bi izazvati revoluciju u 
vertikalnom smjeru građenja, što se ne bi do¬ 
duše podudaralo s »neboderskim« rješenjem 
uštednje prostora, ali bi moglo izazvati geni¬ 
jalne arhitekte budućnosti na nove, smione osno¬ 
ve koje bi snažno sudjelovale kod preobrazbe 
strukture društvenog života. A to i hoće Le 
Corbusier. 

Ali Le Corbusier ne priznaje ime revolucije 
za graditeljstvo novih vremena. Revolucija je, 
kaže on, provela primjenu mašinizma, i ona 
je već dovršena. A sada bi moglo biti ne 
revolucionaraca, nego samo liarmonizatora. 
»Riječ je pače vrlo lijepa. Ona je konstruktivna 
i pozitivna. Ona nije destruktivna, ni nega¬ 
tivna.« 

Ovo »fantastično« a ipak tako realno i u 
svojoj realnosti optimistično razmatranje za¬ 
vršava se značajnim riječima: 

»Mladosti se treba obratiti; nju treba po¬ 
učiti o njezinim vlastitim raspoloživim sred¬ 
stvima: priroda, gradivo i oruđe (outillage), 
ljudsko srce. 

Vidite da im treba govoriti o izvjesnosti 
koja pripada u red pjesništva. 

Poezija će, jednoga dana, iznova biti u 
životu.« Ljubomir Maraković 

KALENDARI 

Popularni vjerski kalendari, zahvaljujući na¬ 
stojanju pojedinih njihovih urednika koji za 
to imaju smisla i shvatanja, podižu u posljed¬ 
nje vrijeme kod nas znatno razinu svojih lite¬ 
rarnih i opće-kulturnih pretenzija. Dok se pri¬ 


je pored izrazito edifikatornog štiva u tradi¬ 
cionalnom (a katkad i šablonskom) obliku, te 
pored pjesama od početnika ili više ili manje 
spretnih stihotvovaraca nalazio tek po koji čla¬ 
nak koji se zaustavio na svoj način kod nekih 
pojava naše prošlosti ili sadašnjosti, sada se 
sustavno pazi na to da građi ne bude ni s li- 
terarno-formalne strane prigovora. Tomu na¬ 
stojanju pritječe u pomoć sve veći broj katolič¬ 
kih pisaca koji znaju šta je pero, i mi se, uza 
svu skromnost koju nam nalažu naše daleke 
mete i zahtjevi lične čednosti, s pravom veseli¬ 
mo kad vidimo da je većina tih imena bar pro¬ 
šla kroz »Hrvatsku Prosvjetu«, ako i ne pri¬ 
pada sada u njezine stalne suradnike. Neka 
nam bude slobodno odmah i iskreno kazati, da 
nam je ovo posljednje žao; ne da ne bismo 
drugima »priuštili« da se okoriste našim na¬ 
stojanjem, nego što bismo željeli da se konti¬ 
nuitet surađivanja kod nas ne gubi, i da svi 
oni koji rade i stvaraju, smatraju svojom koris¬ 
nom zadaćom, da sudjeluju na izgradnji lista, 
koji već kroz dvadesetišest godina nastoji ne¬ 
sebično krčiti putove i predobivati duhove. Da¬ 
kako da će svaka od ovih redovničkih družba 
imati i svoje naročite suradnike, prema ličnim 
odnosima i smjeru svoga rada, ali bi za duge 
godine rada »Hrvatske Prosvjete« bila neobič¬ 
na zadovoljština, kada bi osjetila, da oni koji 
su od prvoga časa bili vezani uz nju, osjećaju 
potrebu, da, na korist daljih generacija, ostanu 
duhovno povezani ovim književnim žarištem. 
Sve diskusije o katoličkoj književnosti ne pri¬ 
donose rješenju njezinih problema koliko in¬ 
tenzivan i usporedan rad na okupu u jednom 
središtu, gdje će sve ono što je pozitivno i vri¬ 
jedno u prvom redu pridonijeti kristaliziranju 
zajedničkog ideala i osvjetljenju problema koji 
se o nj vežu. Nakon ovoga, mislim da i ne tre¬ 
bam kod svakoga od ovih kalendara napose na¬ 
glašavati, da se u svima njima osjeća naročiti 
mar oko izgradnje ukusa i stvaranja trajnih 
vrednota s obzirom na književni karakter pri¬ 
loga, pa ilustrativnu i tehničku stranu. U tom 
pogledu znače svi ovi kalendari lijepu i ko¬ 
risnu utakmicu, kojoj se svatko može samo ra¬ 
dovati. 

Najstariji od njih, Kalendar Srca Isusova 
i Marijina 1 ) ove je godine naročito pažljivo 
izgrađen, te radi prigode u kojoj je izdan, 
predstavlja zbornik trajne vrijednosti. To je 


naime »jubilejsko izdanje o 400-godišnjici Dru¬ 
žbe Isusove 154°*—1940.«, kako kaže podna¬ 
slov, te se čitav kalendar odnosi naročito i is¬ 
ključivo na Družbu i njezin život, a naročito 
na njezino djelovanje kod nas. Bilo bi krivo 
kazati da je tu sve što o tom treba znati, jer je 
ta građa neiscrpna, ali je svakako ovo, što je 
tu, zaokružena cjelina koja svojim sadržajem 
govori vrlo izrazito o karakteru rada i zaslu¬ 
gama Družbe Isusove. Preuzv. gg. nadbiskupi 
dr. A. Stepinac i dr. Šarić, pa kotorski biskup 
P. Butorac iznijeli su priloge koji nisu obična 
prigodna suradnja, a kao pjesnički suradnici 
ističu se gg. Kokić, Klarić, pok. o. Pavelić, Jak- 
šić. Pojedine grane rada Družbe prikazali su 
ponajbolji pisci iz reda i izvan njega, a za 
nas su naročita značenja članci o. M. Vanina: 
o Antunu Kanižliću (napose gdje se govori 0 
crkvenim pjesmama Kanižlićevim, jer je ta 
strana njegova rada dosta nepoznata), o Bar¬ 
tolu Kašicu, o »Molitvenoj knjižici« Nikole 
Krajačevića-Sartoriusa, o širenju pismenosti po 
selima požeškog kotara, te o četiri hrvatska 
rječnika iz prošlosti. Vrlo su važni i članci o 
isusovačkim misijama, s osobitim obzirom na 
djelovanje naših zemljaka u dalekim zemlja¬ 
ma. 

Kalendar Sv. Ante koji s osobitim razumi¬ 
jevanjem uređuje o. Dr. fra. Eduard Žilić 1 2 ), 
u upravo elitnoj opremi, s pažljivo odabranom 
građom. Ovaj se kalendar u toku posljednjih 

1 ) Kalendar Srca Isusova i Marijina 1940., 
Priredilo uredništvo Glasnika S. I., Zagreb 
* 939 - 

2 ) Kalendar sv. Ante za prestupnu godinu 
I 94 °*> ur * Dr. fra. Eduard Žilić, Sarajevo 1939., 
izd. Uprava Glasnika Sv. Ante. 

3 ) Kalendar Gospine Krunice za god. 1940., 
ur. o. Jordan Viculin O. P., Izd. naklada »Isti¬ 
na«, Zagreb-Maksimir 1939. 


godina razvio upravo u almanak ili godišnjak 
hrvatske katoličke književnosti, te budući da 
ih je okupio u pretežnoj većini, ne bi bilo s go¬ 
rega, da u svakom godištu doda i najhitniju 
bibliografiju svojih suradnika. Na taj bi način 
njegov zaista propagandni rad (u najboljem 
smislu) dobio još i jedno praktično i korisno 
uporište. Da uredništvo uzima pitanje katoličke 
književnosti ozbiljno kao svoj programatski 
rad, dokazuje i u ovom godištu članak »Da¬ 
našnja katolička književnost« od našega surad¬ 
nika A. R. Buerova, koji će možda izazvati 
diskusije, ali će to biti i njegova zasluga. G, 
Buerov je vrlo precizno postavio pitanje i na nj 
odgovorio jasno (a po našemu mišljenju i toč¬ 
no), a stvar bi bila još i jasnija, kad bi se 
govorilo na osnovi konkretnih primjera. Svjet¬ 
ska književnost pruža za to dosta podloge, kad 
je već prilično delikatno govoriti o našim ime¬ 
nima. Bilo bi nemoguće navesti sva imena su¬ 
radnika — oni su sve sami naši dobri znanci 
— no treba naročito naglasiti da je književna 
suradnja (u užem smislu) ovdje upravo obi¬ 
lata. 

Kalendar Gospine Krunice što ga izdaju 00. 
dominikanci 3 ) još nije sasvim iskristalizirao 
svoj karakter. Suradnja mu je raznolika, no 
čini se da će ovaj kalendar najviše ostati kro¬ 
nikom vremena i znatnih događaja. Dokumenti 
kao na pr. tekst Meštrovićeve poruke hrvat¬ 
skom narodu, Molitva generala Franca, Gospa 
od Alcazara, Katastrofa triju podmornica, Re¬ 
zolucije I. kongresa hrvatske katoličke štampe 
i si. učinit će da će i kasnije morati čitaoci po- 
sizati za ovim kalendarom, te bi bilo korisno 
da se baš ta njegova strana što potpunije iz¬ 
gradi. To dakako ne priječi da se u njemu raz¬ 
vije i književna suradnja (u užem smislu), na¬ 
ročito u vezi s idejnim krugom dominikanskog 
reda i namjene ovog kalendara. 

Lj. Maraković 


SADRŽAJ. Dante Alighieri: Čistiliste. — Zvonimir Remeta: Zabilješka o jednom sjećanju. — 
Vivus: Banovina Hrvatska. — Stipo Beslin: Prosinac. — Ljubomir Maraković: Marin Držić. — 
Stipo Beslin: Duša. — Stanko Rac: Danteovi argumenti u Hrvatskoj. — A. R. Buerov: Umjet¬ 
ničko djelo između dviju skrajnosti. — Vinka Ivasović: Čežnja za lijepim. — Branko Storov: 
Kruh. Cys: Položaj Nordijskih država i pitanje Dardanela. — Crkva i rat. — Španjolska i 
Vatikan. — Proširenje domaće misijske hijerarhije. — Ljubomir Maraković: O. Milan Pavelić 
I* ~ Trnova kruna i Francusko kraljevstvo. — Lirizim novih vremena i urbanizam. — Ka¬ 
lendari. — Bibliografija. 


Izdaje >Kolo Hrvatskih Književnika « u Zagrebu. — Uređuje i izdaje za >Kolo Hrvatskih Knji¬ 

(Nastavak sa 2-ge strane omota). 

uistinu »unutarnji neprijatelj«, kojega treba pobijati pod svaku cijenu. Ona 
se sama sobom osudila.« (Le Temps, 9. listopada 1939.) 

Što bi istom rekli Francuzi, da su kojim slučajem slavenskog podri¬ 
jetla, odnosno sta bi sve njima pripovijedali njihovi »drugovi« u parla¬ 
mentu? Lj. M. 

Jesam li izvršio 

svoju dužnost 

i poslao pretplatu? 


P. n. qq. pretplatnicima . 

Poštanskim čekovima koje smo priložili prošlom trobroju uplašeno je 
do ovoga dana 5000 Dinara pretplate. Napominjemo pri tom, da su 
u više slučajeva pojedinci uplatili po 300—500 Din na račun svoje 
zaostale pretplate. Molimo stoga i ostale poštovane pretplatnike da 
izvole potražiti ček, priložen prošlom broju, te da se što skorije njim 
posluže. Kartoteka pretplatnika iz temelja se nanovo uređuje, te če 
svatko, kad bude posao dovršen, biti obaviješten o svom dugovanju; 
ali bi naš posao bio znatno olakšan, kada bi nam naši pretplatnici 
iziš/i ususret uplatama koje bi nam pomogle orijentaciju o njihovu 
stanju pretplate. Kako se vidi, uredništvo drži svoju riječ te ovaj broj 
izlazi u kratku razmaku iza prošlog trobroja, tako da se nadamo da 
ćemo uskoro stići u redovnu kolotečinu iziaženja. Molimo stoga i gg. 
suradnike da računaju s tim. naročito što se tiče aktue/ne građe, te 
da nam svoje priloge pošalju najkasnije do prvih dana prosinca. 

UREDNIŠTVO / UPRAVA „HRVATSKE PROSVJETE“ 


Uredništvo ovoga broja zaključeno je 25. studenoga 1939. 

